ועדת הכספים, כנסת 20, פרוטוקול מספר 933, 2018-01-29 10:00

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: אנחנו מתחילים בדיון על יישום חוק הטבות המס – עדכון מדד הפריפריאליות והמדרג החברתי-כלכלי.

משה גפני: אני מקיים את הדיון הזה, האמת היא שמישהו אחר במקומי לא היה מקיים אותו.

משה גפני: עשינו חוק, חוק טוב, וזהו, ואנחנו הולכים לדרכנו, ומכאן ואילך שיעמדו ראשי הרשויות מול רשות המסים ויתמודדו עם הבעיות שמתעוררות מעת לעת, אבל אני בטבעי לא כזה ואני מבקש לקיים את הדיון הזה מכיוון שחלו שינויים ועלולים גם להיות שינויים בהמשך.

משה גפני: הדבר הראשון שעשינו בחוק, חילקנו את המדד הפריפריאלי ואת המדד הסוציואקונומי באופן כזה שבו כל יישוב עומד לעצמו, זה לא שהוא נמצא בגבול הצפון והוא שייך למועצה אזורית שבעצם מתחילה כמעט מעמק יזרעאל.

משה גפני: והתוצאה של הדברים היא כזאת שהוא נכלל בתוך מערכת שהמערכת הזאת רחוקה מהגבול – אפשר להביא את זה על הרבה דברים – ואנחנו החלטנו בחוק שאנחנו נלך לפי כל יישוב ויישוב.

משה גפני: ביקשנו ממפ"י שיכינו גם את החלוקה הסוציואקונומית של כל יישוב וגם את החלוקה הפריפריאלית והם איחרו לעשות את זה כי זו באמת הייתה הרבה עבודה – אין לי טענות בסופו של דבר – אבל הם עשו את זה ואז אנחנו במקביל עשינו הוראת שעה, הצעת חוק שעשינו אותה לשנתיים והארכנו אותה בשנה נוספת מכיוון שעדיין לא הגיעו התוצאות הסופיות של שינוי המפה.

משה גפני: לאחרונה הגיע גם המדד הפריפריאלי, חלוקה לפי יישובים, ויש את העדכונים של שנת 2018, מאה יישובים נוספים נכנסו למפה.

משה גפני: זאת התוצאה של 2018, שאנחנו עומדים היום נדמה לי ב-516 יישובים, כאשר מאה פחות היו בחקיקת החוק, ואני שמח על כך.

משה גפני: תמונת המצב היא כזאת שאנחנו גם בוחנים את התוצאה של הדברים.

משה גפני: מתברר שיש כמה נושאים שאנחנו נדון עליהם היום ואנחנו בסופו של דבר גם נצטרך לתקן אותם.

משה גפני: אני לא מתכוון לתקן את החוק העקרוני, אני לא הולך להאריך הוראות שעה, אני לא הולך לשנות את המפה ואני לא הולך לשנות דברים מהותיים בחוק אבל אני הולך בדיון הזה לנסות להגיע ולהציג עמדות שלכם וגם שלנו לגבי כמה נושאים.

משה גפני: אנחנו נתנו בונוס בדרום, לא נתנו אותו בצפון.

משה גפני: נתנו את הבונוס הזה מכיוון שראינו שהדרום נפגע מאוד, ונתנו שם בונוס שאני לא בטוח שעכשיו אנחנו לא צריכים לתת אותו בצפון – למשל נהריה נפגעה כתוצאה מזה – ואנחנו צריכים לשקול את העניין הזה בתוך מקצה שיפורים שאנחנו צריכים לעשות.

משה גפני: יש מקומות שבהם הגידול היה מאוד גדול לעומת השכנים, שהגידול היה קטן יותר, וצריך גם בעניין הזה לתת את הדעת.

משה גפני: אני לא קובע מסמרות אבל אני אומר, אלה דברים שנמצאים בתוך המפה, בתוך התחומים שבהם אנחנו נצטרך לעסוק.

משה גפני: אם נצטרך לעשות תיקונים, אני מתכוון לתקן אותם בחוק ההסדרים.

משה גפני: זה המקום שיהיה הכי קל אם אנחנו רוצים לעשות מקצה שיפורים, אני כמובן אעשה את זה בהסכמה עם הממשלה אבל נעשה את זה, זאת אומרת לממשלה אין שתי אופציות.

אחמד טיבי: יש לך שיג ושיח עם הממשלה.

משה גפני: יש לי שיג ושיח עם הממשלה, אבל כן – שיג יש, ושיח כן...

איתן ברושי: יש לנו את שגית.

איתן ברושי: לא שיג.

משה גפני: האמת, אני חייב להגיד לשבחה – טיבי – לשבחה של הממשלה, לשם שינוי - - -

אחמד טיבי: אני חייב לשמוע את זה.

אחמד טיבי: הייתי עסוק בדבר יותר חשוב.

אחמד טיבי: לשבחה של הממשלה.

משה גפני: לא.

משה גפני: בעניין הזה חייבים להגיד לשבחה של הממשלה.

משה גפני: הממשלה עזרה בחוק הזה, היא לא עמדה מנגד.

משה גפני: היא גם הוסיפה תקציב גבוה לחקיקת החוק.

משה גפני: הממשלה אמרה – אנחנו לא הולכים לעשות את זה, זה לריב עם ראשי רשויות ולהתמודד עם בעיות, אבל אנחנו נותנים לך את מלוא הגיבוי.

משה גפני: היו שלבים שבאמת הם כמעט ירדו מהעניין לגמרי אבל בסופו של דבר החוק נחקק והכסף הוא כסף גדול, הוא לא כסף בשוליים.

יעקב פרי: חבר הכנסת גפני, רק לטובתי, מה הבונוס שקיבל הדרום?

משה גפני: ניכנס לפרטים בהמשך.

משה גפני: אני קודם כול רוצה לדבר על העקרונות, ניכנס תכף לפרטים.

משה גפני: נקיים את הדיון ונראה מה אנחנו עושים עם זה.

משה גפני: הוא קיבל בונוס.

משה גפני: הדבר הכי חשוב שאני חושב שאיתו צריך להתמודד זה להכין את ראשי הרשויות ל-2019.

משה גפני: ב-2019 הולכת להיות נפילה.

משה גפני: אני לא יודע כמה נפילה אבל המציאות הזאת שבה הוראת השעה מסתיימת, שלוש שנים עוברות, וכתוצאה מזה יהיו רשויות שייפגעו – אני מזהיר מראש – אנחנו לא נוכל ללוות את העניין הזה עד אינסוף, וראשי הרשויות צריכים לבדוק כל אחד בתחומו את תמונת המצב, מה הוא יכול לעשות.

משה גפני: למשל, יש את עין גדי, שהיא רחוקה מהגבול 7 קילומטרים, אבל עוד 200 מטר, מוציא אותה מהעניין ויוציא אותה בסוף כי הוראת השעה תסתיים.

משה גפני: אנחנו נתנו הוראת שעה ואני לא יודע לתת עצות.

משה גפני: אני לא הייתי אף פעם ראש רשות אבל אפשר לבנות בית באיזשהו מקום.

משה גפני: צריך לקחת גם את הדבר הזה בחשבון.

רועי פולקמן: 200 מטר, אתה אומר - - -

משה גפני: כן.

משה גפני: 200 מטר זה 200 מטר, ועל 200 מטר, 2019 הם יאבדו את הטבות המס.

משה גפני: הטבות המס, יש לזה משמעות גדולה.

משה גפני: יש יישוב - אני לא אומר את שמו - שהוא נמצא בתוך המפה, אלא שהבניין האחרון שם, אין לו רישיון.

אחמד טיבי: תן לי ספקולציה.

משה גפני: לא ערבי.

משה גפני: יישוב יהודי.

אחמד טיבי: יש יישובים יהודיים עם בניינים - - -

<קריאות: - - -

משה גפני: אה, יש יישוב ערבי - כאוכב.

אחמד טיבי: כאוכב.

משה גפני: כן, אבל הוא 20 מטר רחוק.

משה גפני: עין גדי 200?

משה גפני: כאוכב – 20 מטר.

אחמד טיבי: 20 מטר.

אחמד טיבי: מה ששבוע שעבר העברתי לך.

אחמד טיבי: וגם אעבלין אותו דבר.

<קריאות: - - -

<שגית אפיק: קווים של המפה.

<שגית אפיק: יש קווי אורך ורוחב של המפה, קווי אורך ורוחב שנקבעו בחוק - - -

משה גפני: כאוכב, חסרים לו 20 מטר.

איתן ברושי: עכשיו הוא בפנים?

משה גפני: לא.

משה גפני: בחוץ.

איתן ברושי: גם עכשיו?

משה גפני: גם עכשיו.

משה גפני: עין גדי יהיה בחוץ אם הוא לא יעשה משהו.

<שגית אפיק: יש עכשיו הוראת שעה.

אחמד טיבי: כאוכב יהיה בפנים.

אחמד טיבי: נכון, גפני?

אחמד טיבי: או שאתה רוצה שנבנה ללא רישיון עוד 21 מטר.

רועי פולקמן: עם רישיון.

משה גפני: עם רישיון.

משה גפני: למה בלי רישיון?

אחמד טיבי: לא נותנים רישיונות.

משה גפני: אז נסדר את זה.

עודד פורר: עין גדי פשוט צריך להפסיק לספור את הבולענים.

עודד פורר: אם לא יספרו את המטרים של הבולענים, יקזזו, אז זה נכנס.

משה גפני: זה רעיון.

משה גפני: על כל פנים, מה שאני מבקש לומר.

משה גפני: צריך שכל אחד מראשי הרשויות שנמצא במקום כזה, הוא יבחן את עצמו, יבדוק.

משה גפני: יש רשויות שיכולות להתאחד, זאת גם אפשרות.

משה גפני: לא נוכל לשנות את זה ולבוא ולהגיד שהגבול יהיה 7 קילומטר ו-200.

משה גפני: לא נוכל לעשות את זה.

רועי פולקמן: תמיד כששמים קו - - -

משה גפני: ברגע ששמים קו, נגמר העניין.

רועי פולקמן: - - -

משה גפני: אמרתי שלא נאריך את הוראת השעה, אין אפשרות כזאת, אחרת אנחנו - - -

מיקי רוזנטל: אתה יכול להגיד 9 קילומטר.

משה גפני: אני יכול להגיד כל דבר, אבל - - -

רועי פולקמן: אז יהיה 9 קילומטר ו-200.

רועי פולקמן: תמיד יהיה את ה-200, זה תמיד יהיה.

רועי פולקמן: יש אנומליות שצריך לתקן אותן אבל זה תמיד יהיה.

<קריאה: - - -

משה גפני: רגע.

משה גפני: כבר למדתי את זה בעל-פה.

משה גפני: אנחנו לא יכולים להגיד שונה.

משה גפני: הרי אנחנו לא המצאנו קילומטרים, בחוק הזה לא המצאנו דברים שלא היו קודם.

משה גפני: היו החלטות ממשלה, היה את הכללים שעל-פיהם עבדנו.

משה גפני: לא המצאנו את זה, לא לקחנו יישוב ואמרנו – בוא נסמן עכשיו את העיגול.

משה גפני: היינו עיוורי צבעים למה שקורה ביישוב.

משה גפני: יש החלטת ממשלה על 7 קילומטר, אני לא יכול לבוא ולהחליט 9 קילומטר.

משה גפני: אם אני אחליט 9 קילומטר אז יבוא אחר ויגיד 9.5, ואז יבוא השלישי ויגיד 10.

<דוד אלחיאני: מה עם מרבית היישובים בתחום המועצה האזורית?

<דוד אלחיאני: זה לא מקובל.

משה גפני: רבותי, אני אאפשר לכל אחד לדבר.

משה גפני: ההחלטות היו בהתאם להחלטות ממשלה ובהתאם להחלטות שנקבעו בעבר על כל הנושאים הללו.

משה גפני: לכן גם עוטף עזה שיש בה את החקיקה הנפרדת לא כלולה בחוק הזה אלא יש חקיקה נפרדת לגבי עוטף עזה.

משה גפני: גם שם נקבע בדיוק על מה אנחנו מדברים.

משה גפני: אני חוזר ואומר, ואני אאפשר את רשות הדיבור לכולם.

משה גפני: אנחנו בהמשך לא נעשה שינוי בעניין הזה.

משה גפני: בעניין של הכללים לא נאריך הוראת שעה, לא נשנה קילומטרים, מחוץ לגבולות שעליהם אנחנו דיברנו בחוק לא נעשה דבר נוסף.

משה גפני: בתוך התחום שבו כתוצאה ממספר השנים שעברו ויש לנו עכשיו את המדדים הברורים לפי החוק – גם הפריפריאליים, גם הסוציואקונומיים – ואנחנו רואים שיש עוולות שכתוצאה מזה נגרמו בתוך העניין, אנחנו מתכוונים לתקן את זה.

משה גפני: אנחנו נצטרך להחליט בסופו של דבר מה כן ומה לא.

משה גפני: לכן אני מקיים את הדיון הזה, יכול להיות שיהיה דיון נוסף – יכול להיות, אם נראה שעדיין לא סיימנו – אני ארצה את תיקוני החקיקה כפי שאמרתי להביא בחוק ההסדרים ולסיים את זה, ומכאן ואילך כל אחד הולך לגורלו.

משה גפני: אתם הולכים גם לשנת בחירות, ובשנת בחירות המצב הוא עוד יותר לא פשוט וצריך להתמודד עם זה כבר מעכשיו, לקראת 2019.

משה גפני: חבר הכנסת יצחק וקנין, בבקשה.

יצחק וקנין: תודה, אדוני היושב-ראש.

יצחק וקנין: כמי שהיה שותף לקביעה הזאת של אותם יישובים שזכאים לקבל הטבות מס, אני חושב שנעשתה עבודה קשה מאוד על-ידי הצוות, אין ספק.

יצחק וקנין: אני ואתה ביקרנו בכמה מקומות ביחד – במעלות ובקיבוץ ראש הנקרה ושם אספו את החבר'ה מהקיבוצים – כדי לתקן עיוות של יישובי גדר שנעשה להם עוול בתיקון האחרון.

יצחק וקנין: אני מתייחס עכשיו דווקא לעיר נהריה וגם למעלות.

יצחק וקנין: באותה תקופה פנה אליי ראש העיר – גם אליך, אם אתה זוכר – ובעקבות זה אנחנו ביקרנו שם, הוא טען שנעשה לו עוול גדול מאוד בקביעות על-פי מדד פריפריאלי וגם על-ידי אזור עדיפות לאומית, גם סוציואקונומי, זה שינה את הפרמטרים, ולצערנו הרב, אם אני לוקח את העיר נהריה כדוגמה - - -

משה גפני: לא.

משה גפני: נהריה היא כבר לא דוגמה כי מעלות עלתה.

משה גפני: נשארה נהריה.

יצחק וקנין: מעלות עלתה ודאי, אבל אם אני לוקח את העיר נהריה, דווקא על אותו קטע שנתנו בדרום - - -

יעקב פרי: עלתה במדד הסוציואקונומי.

<שגית אפיק: המדד ירד לה, וכתוצאה מזה היא עברה ממסלול נמוך יותר למסלול הגבוה ביותר.

יצחק וקנין: מסלול גבוה יותר, ודאי.

<קריאה: מדד סוציואקונומי.

<קריאה: לא, בפריפריאלי היא עלתה.

יצחק וקנין: כולנו מבינים שישנו שינוי משנה לשנה במדד הזה, הוא משתנה על-פי המצב האמיתי באותו רגע.

יצחק וקנין: אבל אם אני לוקח פרמטר שלקחנו אותו בפעם הקודמת, למשל הבונוס שנתנו בדרום ולא נתנו בצפון, אם הייתי צריך לתת אותו לפי יישובים אני חושב שנהריה הייתה מקבלת את הבונוס הכי גבוה.

יצחק וקנין: למה?

יצחק וקנין: כי מי שתושב הצפון מכיר, בזמן המלחמה העיר שחטפה הכי הרבה טילים הייתה נהריה בפגיעות ישירות.

יצחק וקנין: אם היינו לוקחים את המדד הזה, אוטומטית זה היה מרים אותה למעלה, זה לא היה מוריד אותה.

יצחק וקנין: לכן, זה תיקון שחייבים לעשות אותו עכשיו.

יעקב פרי: זה לא המדד היחידי.

יצחק וקנין: ודאי, אבל זה מדד שלא היה משאיר אותה למטה איפה שהיא נמצאת היום.

יעקב פרי: ברור.

יצחק וקנין: מכל הבחינות, כי זו עיר שספגה את רוב הטילים בצפון.

יצחק וקנין: אני זוכר, ביקרתי עם ראש העיר, הלכנו לתוך הבתים שחטפו את הפגיעות הישירות בזמן המלחמה, בזמן אמת, ולכן הדבר הזה חייב לקבל תיקון.

יצחק וקנין: נכון שיש עוד דבר שלדעתי הוא משליך השלכה ישירה כי על-ידי הקביעה של אזורי עדיפות לאומית, מזיז יישובים.

יצחק וקנין: אני אתן דוגמה.

יצחק וקנין: קיבוץ עברון, שהוא צמוד לנהריה, ברגע ששינית את אזור העדיפות שלו, פגעת בו מבחינת מיסוי בהשלכה מאוד קשה.

איתן ברושי: גם במחירי הקרקע.

יצחק וקנין: גם במחירי הקרקע.

איתן ברושי: הייתי שם אתמול.

יצחק וקנין: ולכן, הדבר הזה חייב לקבל ביטוי.

יצחק וקנין: מדברים פה על יישובים שהם היו בקטגוריה הקודמת כולם יישובי קו עימות, 9 קילומטר, נהריה 9 קילומטר.

יצחק וקנין: לכן, אני חושב שהשיקול הזה חייב לבוא הפעם.

יצחק וקנין: ואני רוצה לומר את הדבר האחרון והוא החשוב ביותר.

יצחק וקנין: רבותיי, חלק מזה שאנחנו נותנים העדפה בהטבות מס באזורי עדיפות זה כדי להרים את היישובים האלה.

יצחק וקנין: אלה יישובים פריפריאליים, שחייבים לתת להם את החיזוק הזה.

משה גפני: נכון.

יצחק וקנין: גם אם המצב של העיר הוא טוב כי ראש העיר משוגע ורץ ודואג לכספים ועושה את כל מה שעושה, עדיין אנחנו פוגעים בהם בדיוק הפוך על הפוך בזה שאנחנו מורידים אותם.

יצחק וקנין: ולכן צריך לתת להם את האיתנות הזאת ושיווי המשקל הקבוע על מנת שהעיר הזאת תלך ותגדל ותפרח ולא תרד למטה.

יצחק וקנין: תודה.

משה גפני: תודה רבה.

משה גפני: באמת חבר הכנסת וקנין נסע איתי ביחד, היינו במקומות.

משה גפני: לא היינו בנהריה אבל הבנו את הבעיה.

משה גפני: אנחנו נתנו בונוס ליישוב עירוני בדרום ואנחנו נצטרך לתקן את זה במקרה הזה.

משה גפני: חבר הכנסת טיבי, בבקשה.

אחמד טיבי: אדוני היושב-ראש, א', אני מודה לך על עצם היוזמה לקיים את הדיון.

אחמד טיבי: אתה צדקת שאתה מקיים את הדיון הזה.

אחמד טיבי: היינו שותפים, כמו שאמר חבר הכנסת וקנין, לדיונים הרציניים, המעמיקים, המתמשכים, יחד עם ראשי רשויות שהיו כאן, אפילו בהרכב גדול יותר מזה.

אחמד טיבי: אבל אני קיבלתי פניות, אדוני היושב-ראש, לפחות משני יישובים ערביים שהם מרגישים מקופחים שהם לא נמצאים בתוך המסגרת הזאת של הטבות מס – כאוכב אבו אל-היג'א, נדמה לי היא רחוקה כ-20 מטר.

משה גפני: 20 מטר.

אחמד טיבי: יש כאלה שאומרים 19.5, פחות מ-20 מטר.

אחמד טיבי: והיישוב אעבלין.

אחמד טיבי: אני מבקש לבדוק את הנתונים של היישוב אעבלין, הוא קצת יותר מרוחק מהקו אבל קרוב והם מרגישים שהם מקופחים.

אחמד טיבי: אני מסכים עם וקנין שהעיר נהריה צריכה להיות בפנים וצריכה לקבל.

משה גפני: לא, נהריה בפנים.

משה גפני: היא מקבלת פחות ממה שהיא צריכה לקבל.

אחמד טיבי: צריכה לקבל את התיקונים בשל השינויים המתרחשים.

רועי פולקמן: יש פה אנשי משרד הפנים?

משה גפני: בטח.

רועי פולקמן: מי אחראי ממשרד הפנים?

משה גפני: משרד הפנים, מי נמצא?

רועי פולקמן: כי הם אחראים.

רועי פולקמן: אנחנו מנהלים את הדיון עם עצמנו אבל מי שאחראי על הנוסחה זה משרד הפנים.

אחמד טיבי: בדיוק.

אחמד טיבי: הנוסחה היא של משרד הפנים.

משה גפני: נטליה היא האחראית.

רועי פולקמן: את מי את מייצגת?

משה גפני: רשות המסים.

<שגית אפיק: לואיזה נמצאת מהלמ"ס.

אחמד טיבי: זה חשוב רשות המסים, משרד הפנים עדיף.

משה גפני: משרד הפנים היה צריך לשלוח נציג.

משה גפני: זה נושא שנוגע אליו.

עודד פורר: אבל לא משרד הפנים קובע - - -

משה גפני: כן, זה נכון.

אחמד טיבי: בסדר, אבל הם הכתובת, הם אחראים.

משה גפני: רבותיי, הלשכה המרכזית לסטטיסטיקה היא גורם מרכזי בחוק הזה, ובעיקר רשות המסים.

משה גפני: איתם יש את הדין ודברים.

אחמד טיבי: אז אני מבקש לבדוק גם את כאוכב וגם את אעבלין, ולתת לנו נתונים.

משה גפני: בסדר גמור.

<יורם ישראלי: טיבי, הם יותר דרומיים מאפק, ואפק בחוץ.

אחמד טיבי: נכניס את אפק, מה הבעיה.

<יורם ישראלי: אין בעיה.

אחמד טיבי: לא נגד אפק, בעד.

משה גפני: חבר הכנסת טיבי, אתה בקשר עם שני ראשי הרשויות האלה.

משה גפני: אני גם אדבר איתך אחרי הישיבה.

משה גפני: הם לא רחוקים מהגבול של המפה.

משה גפני: כדי להיות בתוך הגבול של המפה הם צריכים לעשות איזושהי פעולה.

משה גפני: אנחנו לא נוכל מלאכותית לעשות את זה.

משה גפני: הם קודם צריכים לפנות למפ"י, מרכז מיפוי ישראל, לבדוק לגבי ה-20 מטר האלה.

משה גפני: צריך לבדוק את זה בדיוק.

משה גפני: לפעמים שוני של 20 מטר - -

אחמד טיבי: במדידה.

משה גפני: - - הוא דבר שגרתי.

<נטליה מירנצ'וב: בדקנו את היישוב כאוכב.

<נטליה מירנצ'וב: יש שם בניין אחד – לא יודעת למה הוא קשור – אבל היישוב כולו הוא יותר מקילומטר וחצי מהקו.

אחמד טיבי: בניכוי הבניין.

<נטליה מירנצ'וב: הבניין לא שייך.

משה גפני: מה לא שייך?

אחמד טיבי: מה לא שייך?

אחמד טיבי: גרים בו בני אדם.

אחמד טיבי: למה לא שייך?

אחמד טיבי: את מכירה את אמירת ראש הממשלה?

אחמד טיבי: בניכוי הערבים והחרדים, מצבנו ב-OECD טוב.

רועי פולקמן: כל יישוב שיש לו בעיית זיכויי מס יבנה בניין - - -

<קריאות: - - -

<דוד אלחיאני: אין שום בעיה.

<דוד אלחיאני: אני אשים בניין - - -

משה גפני: לא, לא, לא.

אחמד טיבי: את חושבת שהם בנו את הבניין במכוון?

משה גפני: ואם במכוון, אז מה?

משה גפני: לא כתוב בחוק שלא.

משה גפני: נטליה, אמרת את הערתך, זה בסדר.

משה גפני: אני מבקש - אני אדבר איתך גם אחרי כן – אני מבקש, תהיה בקשר עם מיפוי ישראל.

אחמד טיבי: נהיה בקשר.

משה גפני: לגבי הנושא של שני היישובים שהעלית, יהיה גם לגבי יישובים נוספים.

משה גפני: יש עוד יישוב ששם יש בניין – ולא חשוב, יש פה מישהו שיודע את הבעיה – הוא יצטרך לטפל בה.

משה גפני: החוק לא הגביל את העניין הזה, זאת אומרת הוא לא בא ואמר שאם יישוב מסוים בנה בניין שהוא בתחום המוניציפלי שלו והוא מכניס אותו לתוך השטח, בתוך המפה, שזה בעיה.

רועי פולקמן: שטח מתאר של היישוב.

משה גפני: אם אומרת נטליה שזה קילומטר וחצי, צריך לבדוק את זה.

משה גפני: הרי היא לא אומרת כזה ראה וקדש.

משה גפני: היא אומרת, לפי הנתונים שלנו זה המרחק.

משה גפני: צריך ראש הרשות לבדוק את זה עם מרכז המיפוי הישראלי, שעל-פיהם אנחנו עובדים.

משה גפני: כך החוק נקבע.

משה גפני: מותר לראש הרשות – בגלל שהוא מחוץ למפה – לבנות בתחום המוניציפלי שלו בניין.

משה גפני: בהתחלה זה היה מתחום הרשות המקומית, המועצה המקומית או המועצה האזורית, אם זה נמצא במרכז היישוב משם מודדים.

משה גפני: הורדנו את זה.

משה גפני: אמרנו, בכל תחום מוניציפלי שבו גרים אנשים, ועל זה צריך לעבוד.

משה גפני: אנחנו לא יכולים לשנות את המרחקים, אנחנו יכולים לבדוק את המיפוי, האם זה נכון, כן או לא, ויכולים לעשות שינויים בתוך היישוב.

אחמד טיבי: אחרי הישיבה נשב.

משה גפני: בסדר גמור.

משה גפני: תודה רבה.

משה גפני: חבר הכנסת עודד פורר.

עודד פורר: תודה, אדוני.

עודד פורר: ראשית, אני מודה לך על הדיון ובכלל על העיסוק שלך בנושא הזה, שהרבה אנשים בורחים ממנו אבל צריך לעסוק בו.

עודד פורר: יש פה כמה בעיות בתוך המדדים כפי שהם נקבעו.

עודד פורר: פעם ראשונה, צריך לזכור מה הייעוד המרכזי של הטבת המס הזו ולמה היא ניתנה.

עודד פורר: היא ניתנה בראש ובראשונה מטעמים ביטחוניים.

עודד פורר: בראש ובראשונה היא ניתנה מהעובדה שיש אינטרס ביטחוני שבקו העימות יהיו יישובים, והבינו שזאת אחת הדרכים למשוך אנשים להתיישבות הזאת.

עודד פורר: זה גם חוסך כסף כי אם אני אוריד עכשיו את חניתה ואת שלומי ואת נהריה, אני אצטרך לשים שם פלוגות וגדודים שישמרו על הקו הזה.

עודד פורר: היישובים האלה הם שומרי הגבול שלנו, ולכן ניתנה ההטבה הזו, ואת זה צריך לזכור בכלל כשבאים לדיון הזה.

עודד פורר: ממה נפשך.

עודד פורר: הכנסנו את המדד הסוציואקונומי לתוך הסיפור הזה בחישוב הפריפריאלי, וזה בסדר וזה טוב.

עודד פורר: אבל מה רצו?

עודד פורר: רצו למשוך אוכלוסייה חזקה באמצעות הטבות המס.

עודד פורר: אז מה קורה ליישוב?

עודד פורר: הוא מושך אוכלוסייה חזקה בגלל הטבות המס, מגיעה אוכלוסייה חזקה שהגיעה בגלל הטבות המס, והטבות מס מתבטלות כי המדד הסוציואקונומי יורד כי נכנסה אוכלוסייה חזקה.

עודד פורר: זה מין תרגיל - - -

<יורם ישראלי: עולה.

עודד פורר: סליחה.

עודד פורר: המצב הסוציואקונומי עולה ואז הם יוצאים מהמדד.

משה גפני: אבל זה אתה יכול לשאול גם על מענקי איזון, אתה יכול לשאול על כל דבר.

משה גפני: זה נכון.

משה גפני: אתה צריך להתמודד עם זה.

עודד פורר: לא, זה לא נכון כי מענקי האיזון ניתנים לרשות המקומית כדי שהיא תוכל לתת שירותים הולמים ליישוב בגלל שיש לה בעיה בגביית מסים כי היא גובה פחות מסים כשיש מדד סוציואקונומי נמוך.

משה גפני: טוב.

משה גפני: זה מכבסת מלים.

משה גפני: ראשי הרשויות אומרים לי באופן קבוע – רק קריאת ביניים – שהם מעלים את זה בגלל שהם עובדים ונותנים שירותים גבוהים וכו' וכו'.

משה גפני: מביאים אוכלוסייה חזקה, בסוף הם מאבדים את הכסף.

עודד פורר: זאת סוגיה אחרת, אבל כשאתה אומר לבן אדם תעקור את ביתך - - -

עמר בר-לב: אבל שתי הסוגיות נכונות.

משה גפני: שתיהן נכונות.

עודד פורר: גפני, אתה אומר לבן אדם, תעקור את ביתך מחיפה, תעבור לגור בנהריה.

עודד פורר: למה?

עודד פורר: תקבל הטבת מס.

יעקב פרי: אינסנטיב.

עודד פורר: איך שהוא עובר לנהריה, הטבת המס יורדת.

עודד פורר: מה, הוא יו-יו?

עודד פורר: הוא ילך הלוך-חזור?

עודד פורר: אין דבר כזה.

עודד פורר: לכן אני אומר, צריך לתת פה את הפיצוי, בוודאי לנהריה כשאנחנו מתייחסים בהיבט הביטחוני.

עודד פורר: פעם שנייה, יש עוד נושא שגם עליו צריך לדבר.

עודד פורר: היה פה הסיפור עם המדד הפריפריאלי מאיפה מודדים אותו, להזכירך.

עודד פורר: ודנו, וביקשנו מהלמ"ס בתחילת 2017 להביא את הנתונים לפי לא בניין המועצה אלא לפי יישוב.

משה גפני: נכון.

משה גפני: איפה שגרים.

עודד פורר: כן.

עודד פורר: וזה נגרר.

עודד פורר: ביקשנו את זה בפברואר ואחר כך ביקשנו את זה במאי ואחר כך ביקשנו את זה באוגוסט, בסוף קיבלנו את זה בנובמבר.

עודד פורר: ועכשיו באים ואומרים ליישוב הזה, אתם לא תקבלו רטרואקטיבית את הטבת המס הזאת.

עודד פורר: וזאת שערורייה בעיניי.

עודד פורר: זאת שערורייה, כי איפה שהשלטון לא מבצע את תפקידו כראוי – שלטון זה גם הלמ"ס – כדי למדוד את הסיפור הזה, אין מה לעשות, אז נותנים רטרואקטיבית.

עודד פורר: לא קרה שום דבר.

משה גפני: אתה יודע אבל שבגלל זה עשינו הוראת שעה.

משה גפני: בסדר, הלאה.

עודד פורר: אני יודע שבגלל זה עשינו הוראת שעה.

משה גפני: כדי לעקוף את העניין שהם הביאו את זה מאוחר.

עודד פורר: ואנחנו סברנו שאנחנו עושים את זה רטרואקטיבית.

משה גפני: חבר הכנסת דודי אמסלם, אני מברך אותך לרגל כניסתך למועדון של חברי ועדת הכספים.

משה גפני: שיהיה לך בהצלחה.

דוד אמסלם: תודה רבה.

איתן ברושי: כניסה שקטה.

משה גפני: פה יותר מעניין מאשר בהנהלת הקואליציה.

משה גפני: יש ימים.

דוד אמסלם: בוא נסכם שתמיד פה זה מעניין.

משה גפני: תודה.

משה גפני: עודד.

עודד פורר: אנחנו כשהעברנו את הוראת השעה, סברנו שזה רטרואקטיבי ובסוף זה הפך להיות לא רטרואקטיבי.

עודד פורר: זה קורה פה הרבה פעמים, אחרי שאנחנו מאשרים משהו מסתבר שלא מה שאמרו לנו זה מה שאישרנו.

עודד פורר: והפעם השלישית היא מה קורה ב-2019, ופה אני חושב שצריך לקיים גם על זה דיון.

עודד פורר: הממשלה צריכה לבוא ולהגיד - - -

משה גפני: מה לעשות.

משה גפני: יש לך עצה?

<דוד אלחיאני: כן, תשאירו - - -

משה גפני: ב-2019 אנחנו נגיע ל-2019.

משה גפני: יהיו מקומות שהוראת השעה תסתיים.

עודד פורר: אפשר גם הוראות שעה להאריך.

משה גפני: לא רק הוראת שעה.

משה גפני: יכול להיות דברים נוספים.

<דוד אלחיאני: הוראת שעה יכולה להיות קבועה.

משה גפני: חשבתי שמאז הישיבה הקודמת אתה קצת התמתנת.

משה גפני: לא.

משה גפני: תודה רבה.

משה גפני: חבר הכנסת איתן ברושי, בבקשה.

איתן ברושי: אדוני היושב-ראש, חברי הכנסת, חבריי מהרשויות, יש פה שתי סוגיות.

איתן ברושי: אחת, הקריטריונים ותיקונים המתחייבים במפה, והשאלה השנייה של תום הוראת השעה.

איתן ברושי: אני רוצה לומר על תום הוראת השעה, שהסיבות שהביאו אותנו להוראת השעה לא הסתיימו.

איתן ברושי: השיקולים שהיו בהוראת השעה היו נכונים כתוצאה ממפה שלא הייתה ברורה עד הסוף, וקודם כול, גפני, אתה יודע, כל המחמאות.

איתן ברושי: אבל בגדול, השיקולים שהביאו אותנו למפת הוראת השעה, הם לא השתנו, הם נשארו, אף יישוב לא זז מהמיקום שלו, שום בעיה עקרונית, להיפך.

איתן ברושי: על-פי נתונים שיש בצפון, האיום הביטחוני גובר, ובאותה מידה גם יש המשך הגירה שלילית.

איתן ברושי: יש הגירה שלילית, בשבוע הבא יש פה יום לגליל, יציגו נתונים של הגירה שלילית.

איתן ברושי: זאת אומרת שלא השתנה משהו, שגית, לא השתנה משהו בבסיס הנתונים שאומר לנו, תוותרו על הוראת השעה.

איתן ברושי: לכן, לחבריי בוועדה, לקראת תקציב 2019 אני מציע בעיקרון לא לוותר על המפה של הוראת השעה, אני מדבר על העיקרון.

איתן ברושי: אין שום שינוי ואני מקווה שגם הממשלה לא תעשה שינוי לרעה במפות העדיפות משום שהן חיוניות למטרות שלשמן הן נוצרו, והמפה של היום לפני השינויים היא מפה טובה.

איתן ברושי: הדבר השני, שפה אני חושב הייתה טעות בסיסית אבל אין לי טענות כי זה היה מהלך דרמטי מה שגפני הוביל – יש הבדל גדול בין יישובים צמודי גדר בעוטף עזה ליישובים צמודי גדר בגבול לבנון.

איתן ברושי: בגבול לבנון אין הגדרה ברורה מה זה צמוד גדר.

איתן ברושי: לקחו את הנוסחה של השיקול שני קילומטר שהיא נוסחה סתמית, בעוטף עזה זה 4 קילומטר עד 7 קילומטר.

איתן ברושי: בעוטף עזה 0.4 זה הגדר.

איתן ברושי: בלבנון אין הגדרה של 4.

איתן ברושי: מאיפה נוצרו המרחקים?

איתן ברושי: הייתה ממשלה, נכון.

איתן ברושי: הממשלה שעיצבה את זה, ממשלת רבין ז"ל, היא קבעה 9 קילומטר, זה גם בטווח שצריך לעשות ממ"ד יותר גדול, יותר עבה, ממ"ד ב-9 קילומטר עולה 50,000 שקלים יותר מממ"ד רגיל, והממשלה כרגיל מזייפת, נותנת רק 11,000 שקלים תמיכה.

איתן ברושי: בעוטף עזה קבעו 4 קילומטר.

איתן ברושי: למה קבעו 4?

איתן ברושי: חדירות, מנהרות, מרגמות, נק"ל וכל מה שמתחייב מטווח קצר לגדר, שהיא גדר עוינת גם בצפון, גם בגבולות אחרים.

איתן ברושי: לכן אני חושב שיש פה טעות עקרונית.

איתן ברושי: אנחנו רצינו לומר את מה שפעם הממשלה הייתה אומרת – קו עימות הוא קו עימות, לא חשוב שום סוציואקונומי.

איתן ברושי: מי שיושב על הגדר מקבל את המקסימום, גם אם הוא יישוב חזק.

עודד פורר: חד-משמעית.

איתן ברושי: כמו מטולה למשל.

איתן ברושי: מה היה פעם במטולה?

איתן ברושי: אמרו, מטולה לא צריכה לקבל את המקסימום.

איתן ברושי: אז ניסו לתת אפילו לרמת ישי, לידי, כדי לאזן עם סוציואקונומי – דבר הזוי.

איתן ברושי: קו גדר הוא קו גדר, ובקו גדר לא פוגעים.

איתן ברושי: קו גדר מקבל את המקסימום, צריך להגיד מה המרחק – היה 9, מישהו רוצה להגיד פחות – לא פחות מעוטף עזה.

איתן ברושי: זה אותה מנהרה שצפויה גם בלבנון.

איתן ברושי: ולכן אני חושב שצריך לומר בעיקרון, מי שצמוד גדר, אין לו קריטריון חוץ ממאה אחוז סיוע.

איתן ברושי: תודה.

משה גפני: תודה.

משה גפני: חבר הכנסת פרי, בבקשה.

יעקב פרי: אני אהיה מאוד קצר.

משה גפני: כן, זה יהיה חיוני כי אני רוצה לתת לראשי הרשויות גם.

יעקב פרי: שמעתי את דברי הפתיחה שלך, שאתה לא מתכוון לשנות את החוק, ואת העיוותים בכוונתך לתקן.

משה גפני: כל דבר צריך בחקיקה.

יעקב פרי: בסדר.

איתן ברושי: חוק ההסדרים סובל הכול.

יעקב פרי: ולהביא אותם לאישור בחוק ההסדרים – חוק שאני לא אוהב אבל במקרה הזה - - -

משה גפני: לא משנה, אז אפשר למצוא משהו אחר.

משה גפני: לעשות את זה קצר.

יעקב פרי: אני רוצה לתמוך בחום רב גם בהענקת הבונוס השווה או הכמעט שווה מהדרום לצפון.

יעקב פרי: קראתי בעיון רב את מכתבו של ראש עיריית נהריה, הוא עושה עליי רושם רב ואני חושב שצריך בעניין הזה להטות – אני מבין שיש עיוותים - -

משה גפני: נכון.

יעקב פרי: - - בגלל הנושא של המדד הפריפריאלי, מיקום המועצה.

יעקב פרי: למשל, אם אנחנו לוקחים מועצות בצפון – שאני קצת יותר בקי בהן – בין מעלה יוסף למטה אשר, יש שם כמה עיוותים שאני בספק אם אפשר יהיה בוועדה לדייק אותם על הסנטימטר, אבל אני רוצה להגיד שאני תומך גדול בתיקון העיוותים.

משה גפני: מאה אחוז.

יעקב פרי: אני הייתי שמח – קראתי מהפרוטוקול הקודם את דבריו של ראש מועצת כפר ורדים על עניין הרצפה, אם אינני טועה.

<סיון יחיאלי: נכון.

יעקב פרי: הייתי מאוד שמח אם אפשר, יש לי ספק אם אפשר באמת לתקן את החוק עד כדי כך, אבל השאיפה תהיה כך.

משה גפני: אבל הוא יכול לתקן.

משה גפני: הוא עצמו יכול לתקן, ונראה, עוד נדבר איתו.

יעקב פרי: תודה רבה, אדוני.

משה גפני: תודה.

משה גפני: חבר הכנסת בר-לב.

עמר בר-לב: תודה רבה.

עמר בר-לב: ראשית, אני מצטרף לדבריו של יעקב פרי.

עמר בר-לב: אני חושב שהוועדה הזאת בהחלט צריכה לתקן את העיוותים.

עמר בר-לב: אני זוכר שגם לפני שנה אתה עשית את המקסימום בשביל לתקן את העיוותים, שחלקם תוקנו.

עמר בר-לב: אין ספק שהקביעה – בעיקר של נהריה, גם ראיתי את המכתב שהוציא ראש העיר – שעל-פי נגזרת של זמן יורד אחוז הפטור, זה לא הגיוני, ובוודאי שאנשים לא יכולים לעשות שם תכנון לטווח ארוך, ואם נדמה לי נהריה רוצה כמעט להכפיל את מספר התושבים וזה ייקח כמה שנים, אז בוא נחכה כמה שנים ואחרי שזה יקרה אז אנחנו נדבר על הקיצוצים.

עמר בר-לב: בכל מקרה של עיוותים צריך ללכת לקולא כי מדינת ישראל היא חזקה כלכלית, ואם אנחנו לא נחזק את המקומות האלה ואם יש התלבטות – איך היינו אומרים, גפני, אתה ואני בצבא – אם יש ספק אין ספק, אז אותו דבר כאן.

משה גפני: אבל לא כולם בממשלה יודעים את זה.

עמר בר-לב: לא כולם היו יחד איתנו בצבא, גפני, אבל זו בדיוק האמירה שצריכה להיות כאן.

עמר בר-לב: אם יש ספק, אין ספק וצריך ללכת לקולא, חד-משמעית.

משה גפני: תודה רבה.

משה גפני: רועי, בבקשה.

רועי פולקמן: שתי הערות נוספות.

רועי פולקמן: אחת, אני מצטרף למה שאמר חבר הכנסת פורר על עניין הפינג-פונג לאנשים, ובעיקר האנומליה כשהיישוב מתחזק סוציואקונומית.

רועי פולקמן: זה עיוות רוחבי בכל מודל ההטבות היום של משרד הפנים כי אתה בעצם מתגמל לרעה, אתה פוגע ביישוב שמתחזק, והרי זו כל מטרת הטבות המס.

משה גפני: לזה אין לי פתרון.

רועי פולקמן: נכון.

רועי פולקמן: אבל אני כן רוצה להגיד - - -

משה גפני: אז צריך לעשות על הכול.

איתן ברושי: הפתרון הוא גזרת הגבול.

משה גפני: לא על זה אני מדבר.

עודד פורר: הפתרון הוא באחוזים שאתה נותן למרחק לעומת הסוציואקונומי.

משה גפני: בסדר, אבל אתה לא פותר את הבעיה.

רועי פולקמן: נכון.

רועי פולקמן: הדבר שאני כן מבקש זה שטיפה נרחיב את המבט כי גם הוא מונח על שולחן הוועדה.

רועי פולקמן: במקביל עשינו כאן את תיקון "ערי עולים".

רועי פולקמן: הרי בסוף, כשבאים כאן ראשי הרשויות ורוצים למשוך אוכלוסיות ולחזק את הרשות שלהם, אז הטבות מס זה דבר אחד אבל אם מחר היו לי 100 מיליון שקלים להוסיף, לא בטוח שהייתי שם אותם בהטבות המס, הייתי שם אותם בבר-לב ליד נהריה ומחזק אוכלוסייה - - -

משה גפני: רועי, אני רוצה לנצל את מה שאמרת.

רועי פולקמן: לא, אני מדבר על אזור התעשייה בר-לב, בין כרמיאל לנהריה.

משה גפני: רועי, אני רוצה לנצל את מה שאמרת.

משה גפני: אני הולך לקיים דיון בימים הקרובים על הנושא של קרן הארנונה.

רועי פולקמן: כן, מאוד חשוב.

משה גפני: שם יעלה גם הנושא של "ערי עולים".

רועי פולקמן: מצוין.

עודד פורר: שם יש בעיה חמורה - - -

<קריאות: - - -

איתן ברושי: יש פה כמה רשויות שנסגרות.

משה גפני: מיקי רוזנטל, אתה ביקשת ממני בשבוע שעבר לקיים על זה דיון.

משה גפני: יהיה דיון, בעזרת השם, בימים הקרובים אנחנו מתאמים את זה.

מיקי רוזנטל: נכון, אני מחכה.

משה גפני: לא, לא צריך הרבה לחכות.

רועי פולקמן: למה אני אומר את זה?

רועי פולקמן: כי חשוב לומר שבתוך ההסתכלות איך מחזקים את הפריפריה, והפריפריה הרחוקה, הטבות המס זה כלי אחד.

רועי פולקמן: אני חייב לומר, הוא אפילו אחד הכלים לא המרכזיים כי בסוף, היכולת למשוך אוכלוסייה לנהריה ולחזק אותה, בסוף או-טו-טו נהריה ממילא לא תהיה במודל ההטבות כי היא תגדל מעל 75,000 איש.

משה גפני: כן, גם זה אני לא בטוח - - -

איתן ברושי: מאיפה המציאו את הקריטריון הזה?

רועי פולקמן: ולכן, כדי שנהריה תהיה עיר חזקה - -

עודד פורר: אפשר לבטל את המגבלה הזאת.

רועי פולקמן: - - והיא צריכה להיות עיר חזקה והיא צריכה לקבל הטבות, הכלי הוא לא הכלי הזה כי בסוף, כשערים הן גדולות ואתה תיתן הטבות מס, אתה יודע מה יקרה.

רועי פולקמן: זה ימשוך את כל הסכום, ואני מעדיף שהוא יקבל כסף להסכם גג לבניית תשתיות מבני ציבור ואני מעדיף שהוא ייתן הטבות למפעלי הייטק באזור בר-לב וימשוך אוכלוסייה שתרוויח, ויקבל למרכז רפואי גליל כסף.

רועי פולקמן: אתה שואל אותי אם היו לי עכשיו 100 מיליון שקלים, איפה הייתי שם אותם – במרכז רפואי גליל, אזור הייטק בר-לב ותשתיות ציבוריות, ולא בעוד 100 מיליון, ברגע שנהריה תעבור את ה-75,000 אז היא תצטרך לקבל 100 מיליון בהטבות מס.

רועי פולקמן: זה חשוב אבל זה משני לדברים האחרים שם.

משה גפני: תודה.

משה גפני: אני חולק עליך בעניין הזה.

משה גפני: 75,000 תושבים זה לא גזירה.

משה גפני: זה כתוב, יכול להיות שצריך לתקן.

רועי פולקמן: לא, אבל זה לא מושך אוכלוסיות לאורך זמן.

רועי פולקמן: הציגו את הניתוח של זה, זה מיליארד ו-400 מיליון שקל.

משה גפני: יש בונוס שאנחנו צריכים לתת לערים בסדרי גודל כאלה, שהן פריפריאליות והן צמודות גדר.

רועי פולקמן: אני בעד, אבל הכסף מוגבל.

רועי פולקמן: אם אני יכול לתת להם 100 מיליון שקל למבני ציבור והייטק, תן להם.

משה גפני: טוב.

משה גפני: אני מכיר את תקציב המדינה.

מיקי רוזנטל: תעשו נטו עיריות ותראה.

רועי פולקמן: נכון.

רועי פולקמן: אז עשינו להייטק.

משה גפני: תגיד לי, אתה רוצה להפסיק להציע הצעות עכשיו?

מיקי רוזנטל: למה?

מיקי רוזנטל: הצעה רעה?

מיקי רוזנטל: נטו עיריות זה נראה לי - - -

משה גפני: תודה.

משה גפני: חבר הכנסת מוסי רז, אני מבקש אם אפשר לקצר.

משה גפני: אני רוצה לתת לראשי הרשויות.

משה גפני: בבקשה.

מוסי רז: ממש בקיצור.

מוסי רז: אני מצטרף לאלה שמבקשים את התיקון של העוול אבל אני רוצה להוסיף כאן משהו.

מוסי רז: השיטה שלנו שאנחנו נותנים זיכויים במס היא מחזקת את החזקים, ובזה היא גם מחזקת את היישובים הללו.

מוסי רז: אני לא חולק על כך ולכן אני תומך, אבל אנחנו חייבים למצוא דרך לסייע גם למוחלשים ביישובים הללו, שהם לא משלמים מס ולא נהנים מהשיטה הזאת ולא נהנים מהזיכוי הזה.

מוסי רז: ואת זה אנחנו צריכים לעשות או בסוג של מענק או מס הכנסה שלילי או בדרך של שירותים, ואנחנו צריכים לחשוב על זה לעומק לקראת הבאות.

משה גפני: תודה רבה.

משה גפני: חבר הכנסת מיקי זוהר, רכז הקואליציה בוועדת הכספים.

יצחק הרצוג: וממלא מקום יו"ר הוועדה.

מכלוף מיקי זוהר: אדוני, לקחת לי תואר.

איתן ברושי: חשבתי שתגיד – יו"ר לשעבר של צדק חלוקתי.

מכלוף מיקי זוהר: חברי דודי אמסלם נאבק שאני אקבל אותו – יושב-ראש ועדת הכנסת.

משה גפני: אתה לא נותן לי להשלים.

מכלוף מיקי זוהר: ושכחת מזה - - -

משה גפני: אני רוצה לברך אותך על זה שחבר הכנסת דודי אמסלם נאבק על זה שאתה תהיה יושב-ראש ועדת הכנסת, ואנחנו כולנו מברכים אותך על העניין הזה.

מכלוף מיקי זוהר: ואני מברך את דודי.

משה גפני: ושתהיה שגריר שלנו.

מכלוף מיקי זוהר: ואת הקב"ה.

משה גפני: בבקשה.

מכלוף מיקי זוהר: כמה נושאים.

מכלוף מיקי זוהר: נושא ראשון, נהריה.

מכלוף מיקי זוהר: אני שואל את עצמי שאלה: אנחנו השתגענו?

אחמד טיבי: לפי החודש האחרון, כן.

מכלוף מיקי זוהר: לא ,טיבי, לא.

מכלוף מיקי זוהר: מדינת ישראל החליטה בצעד נכון ומבורך להגדיל את כמות הדירות במדינת ישראל על מנת להוריד את מחירי הדיור.

מוסי רז: שכר הדירה.

מכלוף מיקי זוהר: שכר הדירות, בסדר.

מכלוף מיקי זוהר: שר האוצר מתחיל לראות הישגים בנושא ורואים שגם מתחילים לרדת המחירים, ואנחנו כמובן מברכים אותו על כך.

מכלוף מיקי זוהר: אבל מצד שני, יד אחת נותנת ויד שנייה לוקחת.

מכלוף מיקי זוהר: באים לעיריית נהריה, אומרים לה – בואו תעשו הסכם גג.

מכלוף מיקי זוהר: תגדילו את העיר.

מכלוף מיקי זוהר: עיריית נהריה אומרת כמובן, אנחנו רוצים להיות חלק מההצלחה, ואז אומרים לה – רגע, אם אתם גדלים מעל 75,000 תושבים, אנחנו לוקחים לכם את הטבות המס.

מכלוף מיקי זוהר: זו חלמאות לשמה, אין לזה הגדרה אחרת וצריך להביא את זה לתיקון באופן מיידי.

מכלוף מיקי זוהר: זה לא ייתכן שניתן הרחבה של עיר מצד אחד אבל ניקח לה הטבות מצד שני.

מכלוף מיקי זוהר: זה פעם אחת.

מכלוף מיקי זוהר: פעם שנייה לגבי העיר נהריה, יש לידה קיבוץ במרחק של מטרים ספורים, זוכה להטבת מס מפליגה, מקסימלית.

<קריאה: אתה מתכוון לסער?

מכלוף מיקי זוהר: קיבוץ סער.

מכלוף מיקי זוהר: ונהריה פחות.

מכלוף מיקי זוהר: אני אזרח שצריך לקבל החלטה.

מכלוף מיקי זוהר: הרי למה נתנו את הטבות המס?

מכלוף מיקי זוהר: לעודד הגירה חיובית לרשויות קטנות, חלשות, שאנחנו רוצים לעזור להן להתפתח עם אוכלוסייה חזקה.

מכלוף מיקי זוהר: הרי גם ההטבה – למי שלא יודע כי אנחנו חוקקנו פה את החוק הזה – מגיעה בסופו של דבר רק למי שגם באמת מרוויח קצת כסף.

מכלוף מיקי זוהר: אלה שמרוויחים שכר מינימום לא נהנים מההטבה הזאת, אלא אנשים שמרוויחים קצת יותר משכר מינימום ומעלה.

מכלוף מיקי זוהר: ואני רוצה להביא אוכלוסייה כזו לעיר נהריה, והוא צריך לבחור – האם ללכת לגור בקיבוץ סער, קיבוץ יפה לכל הדעות - - -

<יורם ישראלי: אין מקום.

מכלוף מיקי זוהר: לא משנה, או אם הוא רוצה ללכת לגור בעיר נהריה.

מכלוף מיקי זוהר: איפה הוא ילך לגור?

מכלוף מיקי זוהר: בקיבוץ סער הוא מקבל תנאים יותר טובים, מקבל הטבת מס יותר גבוהה – חלמאות לשמה, חברים.

משה גפני: לא חלמאות.

משה גפני: תגיד שיש עיוות אבל זה לא חלמאות.

מכלוף מיקי זוהר: זה עיוות שצריך לתקן אותו מיידית.

משה גפני: מדובר על יישובים קטנים.

מכלוף מיקי זוהר: זה פעם אחת, עיריית נהריה.

מכלוף מיקי זוהר: פעם שנייה, העיר נתיבות.

מכלוף מיקי זוהר: אנחנו מקבלים את מפת ההטבות המעודכנת ואנחנו רואים שאופקים ברוך השם צמחה, ובצדק, כי אופקים זו רשות שקשה להביא לה אוכלוסייה וצריך לעזור לה לגדול בהטבות המס כדי להביא עוד אוכלוסייה, ומגיע לה הגדלה ואנחנו נתעקש גם שהיא תישאר בהגדלה, אבל נתיבות – שזו עיר זהה לחלוטין לעיר אופקים, באותו מצב סוציואקונומי, באותו מיקום גיאוגרפי, אותה כמות תושבים, אותן בעיות – היא נשארת על אותם אחוזים, היום אופקים בערך על 18% ונתיבות 13%.

מכלוף מיקי זוהר: 13% או12%?

<תמיר עידאן: - - - 7%, זה שכחת להגיד.

מכלוף מיקי זוהר: תכף נגיע אליך, אתה השלישי.

<דוד אלחיאני: אנחנו השלישיים.

משה גפני: רגע, איך 7%?

משה גפני: הוא מדבר על 12, על 18.

<דוד אלחיאני: לא, אנחנו מדברים על המועצות האזוריות.

משה גפני: בחייכם, אל תתערבו בין העשירים.

<קריאה: - - -

משה גפני: נתיבות 13%.

משה גפני: אתה רק שכחת שאתה פה בוועדה צעקת שצריך להעלות את הבונוס, אז זו התוצאה.

מכלוף מיקי זוהר: זה לא קשור אליי.

מכלוף מיקי זוהר: אז למה נתיבות לא קיבלה?

משה גפני: אז זה צריך עכשיו לתקן.

משה גפני: בסדר.

מכלוף מיקי זוהר: למה נתיבות לא קיבלה?

מכלוף מיקי זוהר: צריך לתקן אותה, היא צריכה להיות שווה לאופקים.

משה גפני: לא, אל תגיד חלמאות.

משה גפני: אתה עמדת פה וצעקת.

מכלוף מיקי זוהר: זה לא נכון.

מכלוף מיקי זוהר: זה חלמאות כי אם עושים מדד פריפריאלי, ובמדד הפריפריאלי קובעים קריטריונים - -

משה גפני: בסדר.

משה גפני: קריטריונים.

משה גפני: על-פי הקריטריון זה מה שקרה.

מכלוף מיקי זוהר: - - שמבדילים בין אופקים לבין נתיבות זה חלמאות כי אין הבדל בין שתי הרשויות האלה.

משה גפני: טוב.

משה גפני: תחפש מילה אחרת בלקסיקון, אבל זה בסדר.

מכלוף מיקי זוהר: בסדר.

מכלוף מיקי זוהר: אז אני אומר, לא יעלה על הדעת – נתיבות צריכה להיות זהה לאופקים, נקודה.

מכלוף מיקי זוהר: דבר שלישי, מועצות אזוריות.

מכלוף מיקי זוהר: הבאנו פה תיקון חשוב שאומר שאם 50% ויותר מהיישובים בתוך מועצה נכללים בתוך מפת ההטבות, כל היישובים כולם ייכללו בתוך המפה.

מכלוף מיקי זוהר: הרי למה עשינו את זה?

מכלוף מיקי זוהר: איך מסביר ראש מועצה לבני היישוב שלו שאחד מהיישובים שלו כן מקבל הטבת מס, והשני לא מקבל?

מכלוף מיקי זוהר: הוא לא יכול לעשות את זה, זה בלתי אפשרי.

מכלוף מיקי זוהר: ולכן, ברגע ש-50% ויותר נכללים, ראוי שכולם ייכללו.

מכלוף מיקי זוהר: אז לא יכול להיות שאנחנו נעשה שינוי בעניין הזה, בטח ובטח במצב שיש רוב של יישובים שמצוי בתוך מפת ההטבות.

מכלוף מיקי זוהר: עכשיו לשאלתך, תמיר, למה אתם 7% ורשויות - - -

משה גפני: על מה אתה מדבר?

משה גפני: על איזו מועצה אתה מדבר?

מכלוף מיקי זוהר: שדות נגב.

<דוד אלחיאני: גם בקעת הירדן אותו דבר.

<יורם קרין: גם עמק המעיינות.

מכלוף מיקי זוהר: ברור לנו שאנחנו לא יכולים לתת למועצות האזוריות הטבות מס שהן שוות לערים כי במועצה אזורית יש איכות חיים שונה ויש אטרקציות הרבה יותר טובות, ולגור במועצה אזורית זה יותר פשוט - - -

<תמיר עידאן: בין 18% ל-7% יש - - -

מכלוף מיקי זוהר: אז אני אומר שאנחנו רוצים להעלות את מפת ההטבות ולתת הטבות יותר טובות ואנחנו רוצים להביא את העיר נתיבות למצב שהיא שווה לעיר אופקים, אז אנחנו צריכים גם להתחשב בהשלכות הסביבתיות, כולל המועצות האזוריות.

מכלוף מיקי זוהר: אז אנחנו לא יכולים לפגוע במועצות אזוריות - -

משה גפני: טוב.

מכלוף מיקי זוהר: - - אנחנו לא יכולים לפגוע בעיר נתיבות, אנחנו לא יכולים לפגוע בעיר נהריה, כי הסיפור הזה הופך להיות ברדק שלם.

מכלוף מיקי זוהר: עכשיו לסיכום.

מכלוף מיקי זוהר: אני מניח שאחריי ידבר יושב-ראש הקואליציה.

איתן ברושי: אתה מציע להשאיר את המפה הקיימת?

משה גפני: תעשו לי טובה, מה זה עכשיו פה?

משה גפני: כוילל, שאתם לומדים בחברותא?

איתן ברושי: אני שואל אותו מה הוא מציע.

יצחק הרצוג: כי עוד לא שמעו את ראשי הרשויות.

איתן ברושי: אבל תן לו להשלים משפט.

משה גפני: איתן.

משה גפני: הוא דיבר הרבה זמן.

איתן ברושי: הוא לא אמר כלום בסוף.

משה גפני: הוא אמר.

משה גפני: הוא אמר הרבה דברים.

מכלוף מיקי זוהר: עכשיו אני הולך להגיד.

מכלוף מיקי זוהר: זה השלב שאני הולך להגיד.

מכלוף מיקי זוהר: משפט אחרון.

מכלוף מיקי זוהר: יושב-ראש הקואליציה תכף ידבר ואני אמרתי לו כך – אנחנו לא נוותר על פסיק משלושת הדברים שאמרתי עכשיו.

משה גפני: בסדר.

מכלוף מיקי זוהר: על פסיק.

מכלוף מיקי זוהר: בכל מחיר.

מכלוף מיקי זוהר: יקרא את הדברים ויקשיב להם גם שר האוצר - -

משה גפני: זה לא שר האוצר.

מכלוף מיקי זוהר: - - גם יושב-ראש ועדת הכספים - -

משה גפני: זה כן.

מכלוף מיקי זוהר: - - גם כל מי שגורם, גם רשות המסים – על פסיק ממה שאמרתי.

מכלוף מיקי זוהר: לא לגבי נהריה, לא לגבי נתיבות ולא לגבי המועצות האזוריות.

מכלוף מיקי זוהר: תודה רבה.

משה גפני: תודה.

משה גפני: חבר הכנסת הרצוג, בבקשה.

יצחק הרצוג: תודה רבה.

יצחק הרצוג: אני אומר בקצרה.

יצחק הרצוג: קודם כול, אני מסכים עם דבריהם של קודמיי.

יצחק הרצוג: אני רק רוצה להצביע על שתי נקודות.

יצחק הרצוג: מפת האיומים – מפת האיומים מדרום ומצפון היא מאוד מאוד ברורה.

יצחק הרצוג: אני בדיוק מחזיק פה הערכה אסטרטגית לאומית לישראל שיצאה עכשיו.

יצחק הרצוג: הצפון – עדיפות עליונה.

יצחק הרצוג: הוא רוצה למשוך משפחות שבאות מן המרכז, אתה רואה את זה אתגר לאומי, זה חלק מתפיסת העולם ותפיסתה של ממשלת ישראל לדורות.

יצחק הרצוג: הדבר הראשון זה להכות בהטבות המס?

יצחק הרצוג: זה נראה הזוי ובלתי סביר בעליל.

יצחק הרצוג: אני מלווה את הנושא הזה הרבה מאוד שנים, אני עוד זוכר את יהודה שביט ז"ל, קודמו של יורם ב-2003, מתחנן לקו העימות, ואני חושב שכל מי שמסתכל על הנתונים מבין שיש התחזקות דווקא של הפריפריה וזו תהיה טעות מרה, פשוט טעות מרה להכות במעמד בינוני שרוצה להגיע ליישובים הללו, במיוחד אנשים שנותנים בעצם שירותים לכל הסביבה – יש רופאים ומורים וכיוצא בזה, שלא מוכנים להגיע בלי ההטבות הללו.

יצחק הרצוג: לכן, אני רק חוזר על הקריאה.

יצחק הרצוג: אני חושב שוועדת הכספים צריכה להיות מאוד נחרצת וברורה בעניין הזה.

יצחק הרצוג: תודה רבה.

משה גפני: תודה רבה.

משה גפני: יושב-ראש הקואליציה, חבר הכנסת דודי אמסלם.

משה גפני: רק בבקשה, לפני כן אני רוצה להתייחס לדברים האלה, שנדע את מה שאנחנו יודעים, ואני רוצה לחזור ולהזכיר את זה.

משה גפני: אם לא היינו עושים את החוק הזה, בג"ץ היה פוסל את כל הטבות המס.

יצחק הרצוג: נכון.

משה גפני: לא היו הטבות מס ביישובים, עם כל מה שנלווה לעניין – והיה לי ויכוח עם חלק מהממשלה, שהם אמרו, לא צריך הטבות מס, זה הרבה כסף, עדיף לתת חינוך, רווחה - -

יצחק הרצוג: הממשלה תמיד שונאת לתת הטבות.

משה גפני: - - תשתיות וכל הנלווה לעניין הזה.

משה גפני: אני גרתי באופקים למעלה מ-20 שנה, אני יודע את המשמעות שאתה רוצה להביא מנהל מחלקת חינוך ליישוב.

משה גפני: אם אתה לא נותן הטבות מס שמגיעות לאיש עצמו, למשפחה עצמה, הוא לא יבוא.

יצחק הרצוג: בדיוק.

משה גפני: ולכן, החלק הזה הוא חלק ברור לחלוטין.

משה גפני: אני מודה, הישיבה הזאת זה הודאה בטעויות, שלא הייתה ברירה.

משה גפני: לא הייתה לנו שום ברירה, אחרת לא היינו מעבירים את החוק.

משה גפני: ואני עומד באומץ מול כל ראשי הרשויות ואני אומר בואו נתקן, אבל שתדע, אם אתה נחרץ – אני אומר לך, חבר הכנסת מיקי זוהר – אם אתה נחרץ בכל הדברים האלה, כל דבר יש לו השלכת רוחב.

מכלוף מיקי זוהר: בסדר.

משה גפני: בסדר.

משה גפני: השלכת רוחב זה או שמקטינים לכולם - - -

מכלוף מיקי זוהר: או שמגדילים.

משה גפני: מאה אחוז.

מיקי רוזנטל: תביא כסף.

מיקי רוזנטל: תביא כסף.

משה גפני: או שהולכים לשר האוצר ואומרים - - -

<קריאות: - - -

מכלוף מיקי זוהר: אז לך כבר לשר האוצר ותביא עוד 200 מיליון שקל.

מכלוף מיקי זוהר: יש כסף.

משה גפני: חבר הכנסת דודי אמסלם, בבקשה.

יצחק הרצוג: בוא נראה אותך, מיקי.

משה גפני: רבותיי, אני לא שולל את זה.

משה גפני: בבקשה.

מכלוף מיקי זוהר: עוד 200 מיליון ויש כסף.

דוד אמסלם: קודם כול, הטבות המס זה לא המצאה שבעצם אנחנו עסוקים בה בשנים האחרונות.

דוד אמסלם: רבותיי, אני מכיר אותה עשרות שנים.

משה גפני: נכון.

דוד אמסלם: זה אחד.

דוד אמסלם: דרך אגב, הכול היה לפי קריטריונים גם אז, הכול בסדר.

דוד אמסלם: דבר שני, אני עושה הבחנה בין הסיפור של מה שנקרא "ערי עולים" לבין ההטבה לאזרח, זה שני דברים.

דוד אמסלם: יש עיריות שהן חזקות והאזרחים שלהן עניים, והפוך, יש עיריות שהן מאוד מאוד חלשות והאזרחים שלהן עשירים, כך שאין קשר בין הדברים הרבה פעמים.

דוד אמסלם: לגבי העניין הזה בכללותו, ואני לא בקי באמת בכל הקריטריונים, משה, אני מבקש שאנחנו נשב – יש לזה מבחינתנו משמעות קואליציונית רחבה, זה נושא מז'ורי.

דוד אמסלם: אני רוצה להיכנס לתמונה בעניין הזה ואני רוצה לשבת איתך, אני ומיקי, ולנסות לפתור את העניינים על מנת לטייב את העניין.

משה גפני: בבקשה.

משה גפני: אין בעיה.

דוד אמסלם: קח רק בחשבון שהיום אנחנו נמצאים בשנת בחירות.

משה גפני: בחירות מוניציפליות.

משה גפני: אנשים יבינו אותך לא נכון.

דוד אמסלם: אנחנו מדברים בבחירות מוניציפליות.

רועי פולקמן: יו"ר קואליציה צריך להיזהר במלים.

דוד אמסלם: נגיד ככה, כל אחד שייקח את זה לאן שהוא רוצה.

דוד אמסלם: אבל בגדול, אנחנו מדברים כרגע בוודאי בדברים האלה רק על תיקונים למעלה ולא למטה כי יש לזה משמעויות בשעת הבחירות.

דוד אמסלם: אז בוא תקבע לנו פגישה אצלך לאחר הדיון וננסה לרבע את המעגל.

משה גפני: טוב.

משה גפני: בשמחה רבה.

משה גפני: אני גם אציג בפניכם את הבעיות.

דוד אמסלם: בסדר גמור.

משה גפני: מאה אחוז.

משה גפני: תודה רבה.

משה גפני: יורם קרין, ראש הרשות של עמק המעיינות.

<יורם קרין: אני בעצם מצטרף לדברי חבריי.

<יורם קרין: קודם כול, מודה לך ולכל חברי הכנסת.

<יורם קרין: החוק של הטבת המס היה מאוד חשוב.

<יורם קרין: אני מציף רק את הנושא שכבר הזכירו אותו פה חברי הכנסת, וזה של המועצות האזוריות.

<יורם קרין: כמו שבעיר לא ייקחו שכונה אחת החוצה ויגידו היא לא נכללת, מועצות אזוריות זה אוסף יישוביהן.

<יורם קרין: אם רוב היישובים, מחצית ומעלה, נכללים בהטבת המס, חובה להאריך את הוראת השעה, להכניס את זה קבוע, שגם כל היישובים ייהנו.

<יורם קרין: אי אפשר במרחק של כמה מאות מטרים להפריד בין יישוב ליישוב.

<יורם קרין: אני מציע להאריך את הוראות החוק או להכניס את זה לחוק.

<יורם קרין: תודה רבה.

עמר בר-לב: יורם, אתה יודע שאצל גיורא מצפון לך בדיוק יש לו שני יישובים שהם מחוץ - - -

רועי פולקמן: שנבין שנייה, יש המון שיח מסביב - - -

משה גפני: אתה יכול להגיד מה אתם מקבלים?

רועי פולקמן: כמה אחוז מתושבי עמק המעיינות מקבל - - -

משה גפני: שואל חבר הכנסת רועי פולקמן אם אפשר שראש רשות – אם הוא רוצה – שיגיד מה מקבלים היום.

רועי פולקמן: איזה אחוז מהתושבים מקבל את הטבת המס?

<יורם קרין: אני אגיד בדיוק.

<יורם קרין: אצלנו יש 24 יישובים, מתוכם שבעה נמצאים יותר מ-7 קילומטר מהגבול עם ירדן, ולכן הם לא בתוך החוק.

רועי פולקמן: כמה תושבים?

<יורם קרין: מתוך כ-14,000 תושבים, 9,000 בפנים, 5,000 בהוראת שעה.

רועי פולקמן: הם מקבלים בפועל?

משה גפני: כן.

משה גפני: זה מה שהוא ענה.

<יורם קרין: כן.

<יורם קרין: אני אומר, אלה - - -

<שגית אפיק: הוא לא ענה.

<שגית אפיק: הוא ענה על הוראת השעה.

<קריאות: - - -

רועי פולקמן: בפועל, עומדים בסף המס כדי לקבל.

מכלוף מיקי זוהר: הם יעזבו את המועצה האזורית ויעברו למועצה אזורית אחרת.

<יורם קרין: בפועל, מתוך 14,000 כ-9,000 מקבלים קבוע, 12% - זה היה 10%, זה עלה ל-12% בגלל המדד הפריפריאלי – הם בתוך החוק.

רועי פולקמן: 12%מהתושבים?

<קריאות: לא.

רועי פולקמן: את האחוזים אני יודע.

<קריאה: רועי, מה אתה שואל?

<קריאה: כמה מקבלים?

משה גפני: שואל חבר הכנסת רועי פולקמן - - -

עודד פורר: את כל הנתונים האלה יש לרשות המסים, לא בהכרח להם.

<קריאות: - - -

עודד פורר: מאיפה הוא יודע מי מהתושבים שלו מקבל הטבת מס?

<קריאה: הנתון רק אצל רשות המסים.

משה גפני: רועי, נגיע לזה, שאלה טובה.

משה גפני: נשאל את נטליה, היא יודעת יותר ממנו בעניין של מה שאתה שאלת.

משה גפני: הוא מכיר את המערכת כולה.

משה גפני: סגן השר ז'קי לוי, בבקשה.

ז'קי לוי: אני לא אאריך אבל אני מסכים עם כל מה שנאמר פה חוץ מכמה דברים שאני כן אגע בהם.

ז'קי לוי: אחד, צריך לזכור מה הייתה הנקודה שנה שעברה.

ז'קי לוי: ללא גפני לא הייתה בכלל מפה ולא היה כלום.

ז'קי לוי: זה צרות של עשירים עכשיו, זה תיקונים.

<קריאה: מה, לבד עשית את זה?

ז'קי לוי: זה ההבדל הגדול.

ז'קי לוי: ברור שיש פה כמה דברים שהם צועקים – נהריה, הנושא של המועצות האזוריות, הנושא של אלה שאמורים לצאת, האם להאריך להם – זה קריטי בשנת בחירות, גם את זה צריך לשים על השולחן ויש תיקוני עיוותים שכבר דיברנו עליהם.

ז'קי לוי: יש יישוב שכבר בפנים אבל שכחנו אותו – יבניאל.

ז'קי לוי: צריך לעשות את התיקונים האלה ואין ספק שבזכות זה שהעברנו את החוק והבאנו אותו לפתרון, המצב הרבה יותר קל.

ז'קי לוי: ואני מבין את מה שסביב השולחן, אבל תזכרו שזה לא היה.

ז'קי לוי: זה לא היה.

ז'קי לוי: בזכות המפה שהצליח להעביר אותה שנה שעברה ולהגיע להסכמות, אחרי החלטת בג"ץ – שאני אזכיר לכולם, אף יושב-ראש ועדת כספים, כולל הקודמים, אף אחד לא התמודד עם זה, כולם ברחו מזה, כולל שר האוצר שהזהיר אותנו, ואתה לקחת את זה.

משה גפני: גם ראש הממשלה.

יצחק וקנין: הממשלה ברחה.

יצחק וקנין: אם לא היינו גומרים את זה פה, לא היה נגמר.

משה גפני: נכון.

ז'קי לוי: הממשלה ברחה כי ידעו כולם לאיזה צרות נכנסים.

ז'קי לוי: ולכן, גם עכשיו יש לך אומץ לקיים את הישיבה הזאת.

ז'קי לוי: אני אמרתי ליועצת המשפטית – אני מקנא באומץ שיש לך כי ברור שגם תיקון העיוותים ומה שאתם צריכים לעשות - -

משה גפני: יהיה לא קל.

ז'קי לוי: - - לא קל.

משה גפני: נכון.

ז'קי לוי: אז קודם כול, אני מברך אותך על היוזמה שאתה הולך לתקן ולקחת את המשימה הזאת, וככל שכולם צריכים להגיע להבנה ולהסכמה ולהבין שיש השלכות רוחב לכל דבר, ולהבין – יש באמת כמה תיקונים שחייבים לעשות.

משה גפני: תודה רבה, אני מודה לך.

משה גפני: ז'קי סבג, ראש עיריית נהריה, בבקשה.

<ז'קי סבג: תראה, אין מה להוסיף.

<ז'קי סבג: זה המקום להגיד תודה רבה לכל חברי הכנסת.

משה גפני: תשמע, אם היית רץ עכשיו לפריימריז פה, כולם תומכים בך.

מכלוף מיקי זוהר: אני אגיד לך – כשזה מגיע לפריימריז הכללים משתנים.

משה גפני: על כל פנים, אנחנו נעשה מאמץ לתקן את זה.

עודד פורר: אבל זה חוצה מפלגות.

עודד פורר: זה לא שאלה של מפלגה כזו או אחרת.

ז'קי לוי: זה צריך להיות בהסכמה של כולם.

מכלוף מיקי זוהר: כל הכנסת חושבת ככה, כולל אחמד טיבי.

משה גפני: תודה.

משה גפני: ז'קי, אתה רוצה עוד משהו להגיד?

<ז'קי סבג: אני מחכה לתוצאות.

משה גפני: תודה.

משה גפני: יורם ישראלי, ראש המועצה האזורית מטה אשר.

<יורם ישראלי: א', אני רוצה שיהיה ברור לגמרי, שלא יהיו לי אחרי כן מריבות עם ז'קי.

<יורם ישראלי: נהריה היא עיר הבירה של הצפון המערבי, ואם חס וחלילה – שמענו אתמול את דובר צה"ל – בית החרושת לטילים גם מתישהו ינסה את הטילים האלה, אז נהריה תהיה הכתובת ולא סער ולא סמוכי נהריה.

<יורם ישראלי: ולכן, נהריה צריכה לקבל לפחות כמו סביבתה.

משה גפני: כל הכבוד.

<קריאה: יפה.

<ז'קי סבג: שכן.

<יורם ישראלי: אני רק רוצה לתקן את מיקי זוהר, יושב-ראש הקואליציה פה בוועדה.

<קריאות: - - -

מכלוף מיקי זוהר: מרכז הקואליציה.

<יורם ישראלי: אני קראתי ונהניתי מהוועדה שבוטלה עקב המינוי החדש שלך, אבל זה משהו אחר.

משה גפני: אני מבקש ממך לא להתערב בעבודת הכנסת.

משה גפני: אם אתה רוצה להתערב, אז פריימריז.

<יורם ישראלי: משפרי דיור שאמורים להגיע לנהריה, לא ידלגו על נהריה ויעברו לסער.

<יורם ישראלי: א', כי סער מלאה; ב', יש להם את שלומי.

<יורם ישראלי: 19% הטבת מס ו-241 תקרה, ושלטים על כל מגדל בנהריה – בואו לשלומי, אז הם לא יעצרו בסער.

<יורם ישראלי: אבל אני רוצה לכולכם לחדש – הם נעצרים בקריות כי היום, שעתיים מהקריות לנהריה אחרי סוף העבודה ומנהריה דרומה לעבודה.

<קריאה: אין הטבות מס בקריות.

<יורם ישראלי: אבל הם לא עולים בגלל הפקקים.

משה גפני: רבותיי.

<יורם ישראלי: דבר שני, שמעתי פה רבין זיכרונו לברכה וכל מיני דברים.

<יורם ישראלי: באפריל 89' נפלה קטיושה בקיבוץ שלי בגעתון, הלכו – יוסי פלד, אלוף פיקוד צפון – מדדו עם רולטקה, 9 קילומטר.

<יורם ישראלי: מאז, עד 9 קילומטר, אבל לא משנה.

<יורם ישראלי: זה ה-9 קילומטר וזה לא המצאה של איזה גאון מלחמתי.

<יורם ישראלי: דבר אחרון שאני רוצה להזכיר לכולנו.

<יורם ישראלי: היישובים הסמוכים לנהריה – קיבוץ עברון – שאין שום ספק שדין עברון כדין נהריה - -

<ז'קי סבג: תן לי לקבל.

<ז'קי סבג: אחר כך תקבל אתה.

<יורם ישראלי: - - הם הגישו את הבג"ץ, אני מזכיר לכולכם.

<יורם ישראלי: הם הגישו את הבג"ץ.

יצחק וקנין: הפגיעה בהם זה גם בעדיפות, ושם זה יותר קשה.

<יורם ישראלי: הם הגישו את הבג"ץ ועברון זכו וקיבלו הטבת מס, וכתוצאה מהטבת המס של עברון, מזרעה הגישו את הבג"ץ, ובזה נגמר.

<יורם ישראלי: בג"ץ אמר, לכו תעשו שיעורי בית, אי אפשר שכל יומיים כאוכב ואעבלין, שני מטר מהגבול, וככה זה ינדוד עד תל אביב.

<יורם ישראלי: אז אני מזכיר לכולנו.

<יורם ישראלי: אני בעד נהריה, אבל בואו נחשוב איך אנחנו סוגרים את כל - - -

איתן ברושי: אז אתה אומר שדין עברון כדין נהריה.

<יורם ישראלי: נכון.

<יורם ישראלי: זה אמרתי.

איתן ברושי: אז למה אתה לא אומר את זה ברור?

משה גפני: הוא אמר הכי ברור האפשרי.

<יורם ישראלי: ברור, מול המצלמה.

איתן ברושי: רציתי לחדד את זה.

משה גפני: לא, הכי ברור.

משה גפני: הוא אמר.

משה גפני: כל הכבוד לך, באמת דברים נכונים.

יצחק וקנין: לא רק בהטבות מס.

יצחק וקנין: הפגיעה היא גם במחיר הקרקע ושם זה פגיעה גדולה מבחינת המיסוי.

משה גפני: נכון.

עמר בר-לב: היושב-ראש, יש לי תשובה לשאלה של רועי פולקמן.

עמר בר-לב: בגליל עליון, מתוך 20,000 תושבים, 1,400 בשני יישובים מוחרגים החוצה.

רועי פולקמן: זה לא מה ששאלתי.

<קריאות: - - -

משה גפני: אל תתחילו עוד פעם.

<יורם ישראלי: גפני, זה לא מה שהוא שאל.

<יורם ישראלי: במועצה האזורית מטה אשר, 32 יישובים בזכותך זכו בהטבות - -

משה גפני: בזכות הוועדה.

<יורם ישראלי: - - בזכות הוועדה.

<יורם ישראלי: ב-2019 - - -

<דוד אלחיאני: אני אענה לך, רועי.

<דוד אלחיאני: אני יודע מה אתה שאלת.

<קריאות: - - -

משה גפני: רבותיי, יש לנו עוד דברים לעשות היום.

<יורם ישראלי: ב-2019 קיבוץ אפק בלבד יוצא בגלל קווי הרוחב.

<יורם ישראלי: כל השאר נשארים.

משה גפני: לא זה מה שהוא שאל, אבל בסדר.

<יורם ישראלי: לגבי פולקמן, בסוציו 7 ומעלה, כ-50% מהמשתכרים הם משלמי מס.

<יורם ישראלי: אז הטבת המס לפחות ל-50% - - -

משה גפני: רועי, תלוי גם על איזה יישוב מדברים.

משה גפני: תודה רבה.

משה גפני: דוד אלחיאני, ראש המועצה האזורית בקעת הירדן.

משה גפני: בבקשה.

<דוד אלחיאני: לפי הלהט של התושבים לבוא ולקחת את הטבות המס, אני אומר לך – מאה אחוז.

משה גפני: מה?

<דוד אלחיאני: מאה אחוז נהנים מהטבת המס.

משה גפני: מה פתאום.

<דוד אלחיאני: מי שבא לקחת את הטבת המס – מאה אחוז.

משה גפני: זו תשובה טובה.

<קריאות: - - -

משה גפני: דוד, הבמה לרשותך.

משה גפני: לא תשובות, אלא עמדתך.

<דוד אלחיאני: אדוני היושב-ראש, אני שב לעניין של המועצות האזוריות שקבענו בתקנה ואני לא רוצה לחזור על הדברים של ז'קי לוי, באמת אתה לקחת את הנושא של הטבות מס ובזכותך ובזכות הוועדה זה קודם.

משה גפני: הוועדה, כן.

<דוד אלחיאני: אמרתי גם לזכות הוועדה, זה קודם ואני חושב שזה תרם תרומה מאוד מאוד משמעותית לתושבים.

<דוד אלחיאני: אנחנו גם רואים את זה בשביעות הרצון שלהם.

משה גפני: נכון.

<דוד אלחיאני: לעצם העניין, אי אפשר שבמועצה אזורית, 9 יישובים מ-21 יישובים שלי לא יקבלו הטבות מס ויתר ה-12 יקבלו הטבות מס כי הם נמצאים מעל ה-7 קילומטר.

<דוד אלחיאני: איפה העיוות?

<דוד אלחיאני: העיוות הוא רק בהצעת החוק הזאת כי ביתר הדברים, נניח מחר בבוקר משרד החקלאות יבוא ויגיד – אני לא נותן מענקים בעידוד חקלאות ליישובים מעל 7 קילומטר, ואז זה יתגלגל הלאה והלאה לכל משרד ממשלתי שיבוא ויגיד, מכיוון שנמצאים מעל 7 קילומטר כי יש הצעת חוק כזאת בהטבות מס, הם לא יקבלו.

<דוד אלחיאני: אי אפשר ליצור את העיוות הזה בתוך מערכת מוניציפלית שבה כל תושב ותושב צריך לקבל שווה בין שווה.

<דוד אלחיאני: אני אחזור על הדברים ואני אחדד אותם, זה גם יוצר מצב שבו תהיה נהירה בין יישובים שבהם מקבלים את הטבות המס ובין יישובים שלא מקבלים את הטבות המס, וזה העיוות הכי גדול והוועדה, אסור לה לתת את היד לזה.

<דוד אלחיאני: אני מחזק את הידיים של מיקי.

<דוד אלחיאני: מיקי, אני איתך.

מכלוף מיקי זוהר: תודה.

<דוד אלחיאני: לא יקום ולא יהיה.

משה גפני: מה לא יקום ולא יהיה, לא הבנתי.

רחל עזריה: מיקי.

רחל עזריה: מיקי לא יקום ולא יהיה.

<קריאה: חס וחלילה.

משה גפני: תודה רבה.

רחל עזריה: מיקי, אל תקום ואל תלך.

משה גפני: ראש המועצה כפר ורדים.

<סיון יחיאלי: אני אדבר עכשיו בעיקר כיושב-ראש פורום קו עימות, אני רוצה לגעת בכמה מהבעיות.

<סיון יחיאלי: אז קודם כול, באמת תודה לך ולכל החברים על הדיון הזה, הוא דיון מאוד חשוב.

<סיון יחיאלי: באמת תודה, ותודה על זה שאתם באמת עומדים לצידנו לאורך כל הדרך – ואני אומר את זה לכל החברים, את רובם אנחנו רואים אצלנו גם מבקרים.

<סיון יחיאלי: אני מדבר כאן עכשיו בשם שני חבריי שלא נמצאים כאן, גיורא זלץ מגליל עליון, שהתנצל שהוא לא יכול להגיע, ושמעון גואטה.

משה גפני: אני רוצה לשבח את החינוך המיוחד אצלכם.

משה גפני: אני הייתי עם רעייתי בביקור אצלך.

משה גפני: זאת הזדמנות לשבח אותך על העבודה הטובה שאתם עושים שם, באמת.

<סיון יחיאלי: תודה רבה.

משה גפני: אני לא מדבר על הנוף – אני גר בבני ברק, אז הנוף של בני ברק לעומת כפר ורדים, יש הבדל.

<קריאה: תשקול.

משה גפני: אני שוקל.

איתן ברושי: גפני, מזל שהנוף לא באחריות הממשלה.

משה גפני: אבל באמת, אתם עושים במועצה עבודה יוצאת מן הכלל, מלאכת קודש.

<סיון יחיאלי: תודה רבה.

<סיון יחיאלי: אני רוצה לגעת בפערים בתוך האזור ואני רוצה גם להציע פתרון שהוא פתרון פשוט והוא במסגרת החוק, אני אסביר.

<סיון יחיאלי: קח את היישוב זרעית.

<סיון יחיאלי: זרעית, אחד היישובים הכי מאוימים במדינת ישראל, יש בתוכו בסיס צבאי, אנחנו יודעים שבסיסים צבאיים הם יעד לחיזבאללה.

<סיון יחיאלי: היישוב עלה בסוציואקונומי, המועצה כולה עלתה בסוציואקונומי, וגם היישוב באופן פרטני עלה בסוציואקונומי, כתוצאה מכך זרעית מכל היישובים מקבל היום הטבת מס יותר נמוכה מאשר קיבל בעבר, יותר נמוכה בהרבה מיישובים סמוכים אליו, גם מיישובים של מטה אשר.

<סיון יחיאלי: זה כמובן עיוות שחייבים לתת עליו את הדעת.

משה גפני: לא הבנתי.

<סיון יחיאלי: זרעית עלה לסוציואקונומי 7.

<סיון יחיאלי: בגלל שהוא עלה לסוציואקונומי 7 - -

איתן ברושי: קיבלו קנס.

<סיון יחיאלי: - - הוא ירד מדרגה הכי גבוהה של הטבת מס לדרגה השנייה, וזה קרה עכשיו במהלך העדכון האחרון.

משה גפני: הבנתי.

<סיון יחיאלי: אנחנו רואים את הדבר הזה אל מול עינינו, ועינינו כלות.

<סיון יחיאלי: אתה יכול לקחת את נהריה כמשל ומולה את שלומי.

<סיון יחיאלי: שלומי עלתה 19% ונהריה נשארה - - -

איתן ברושי: שלומי לא עלתה.

איתן ברושי: גפני העלה אותה.

משה גפני: לא, לא, לא, לא.

<קריאות: - - -

משה גפני: אני העליתי?

יצחק וקנין: לא משה קבע.

איתן ברושי: אנחנו חיזקנו את שלומי - - -

יצחק וקנין: לפי מה שאתה אומר - - -

משה גפני: אני יכול להיכנס לעניין הזה.

משה גפני: זה בגלל קריית שמונה, זה סיפור שלם.

משה גפני: לא חשוב.

<סיון יחיאלי: שלומי עלתה - -

משה גפני: נכון.

משה גפני: באופן דרמטי.

<סיון יחיאלי: - - בגלל עדכון המדד הפריפריאלי, שלומי עלתה בצורה דרמטית.

יצחק וקנין: היא גם קרובה לגבול.

<סיון יחיאלי: העיניים שלנו לא צרות בשלומי אבל בסוף צריך להבין, מודל כזה לא יכול להיות דינמי.

<סיון יחיאלי: אי אפשר כל הזמן לשנות אותו ימינה ושמאלה.

משה גפני: ברור.

יצחק וקנין: נכון.

<סיון יחיאלי: אי אפשר גם לייצר כאלה פערים בין היישובים, בין אחד לשני.

<סיון יחיאלי: ולכן, אני מבקש – אני אומר לכם, יש לזה פתרון קל.

<סיון יחיאלי: בזמנו, הוועדה לקחה וגם אנחנו הצענו כל מיני פתרונות בנוסח של הוספת אחוזים.

משה גפני: אגב, אנחנו לא מכירים יישוב אחד שירד עכשיו ב-2018.

<סיון יחיאלי: זרעית ירדה.

<סיון יחיאלי: ירדה לא ב-2018, היא ירדה בשנה שעברה, כשהסוציואקונומי שלה התעדכן.

<יורם ישראלי: הפריפריאלי לא התעדכן.

<סיון יחיאלי: הפריפריאלי נשאר אותו דבר אבל הסוציו עלה.

<סיון יחיאלי: אני אומר לכם, זרעית ירדה.

משה גפני: תבדוק את זה.

<סיון יחיאלי: אני אבדוק.

משה גפני: ב-2018, אמרתי, התווספו מאה יישובים.

משה גפני: אנחנו לא מכירים מישהו שירד, אבל אתה אומר, זרעית ירדה.

משה גפני: נבדוק.

יצחק וקנין: היא לא ירדה.

יצחק וקנין: היא ירדה באחוזים.

משה גפני: לא, לא.

משה גפני: לא מכירים.

<שגית אפיק: ב-18' היא לא ירדה.

<סיון יחיאלי: היא ירדה ב-17', היא לא ירדה ב-18', אבל עכשיו בעקבות העדכון חלק גדול מהיישובים עלו, ואז התוצאה היא שזרעית באופן יחסי יותר נמוכה מיישובים אחרים שמאחורה.

משה גפני: הבנתי עכשיו.

<סיון יחיאלי: אבל אני רוצה להציע פתרון.

<סיון יחיאלי: באזור של קו עימות, אני בעבר הצעתי רצפה.

<סיון יחיאלי: אני רוצה להציע משהו אחר, הוא קשור למתמטיקה דווקא של הניקוד.

משה גפני: אני ביהדות התורה יכול גם לשמוע מה שאתה מציע לליכוד?

<סיון יחיאלי: לא לליכוד.

<סיון יחיאלי: בניקוד.

משה גפני: בניקוד.

משה גפני: איזה טעות.

<סיון יחיאלי: אני מציע לליכוד את הניקוד וגם לכולנו.

מכלוף מיקי זוהר: תעלה את הניקוד לליכוד.

<סיון יחיאלי: ולמפלגת העבודה.

<סיון יחיאלי: אני מציע שבמקום להוסיף אחוזים, אנחנו נוסיף נקודות.

משה גפני: מה זה אומר?

<סיון יחיאלי: אף אחד לא קבע שסך כל הנקודות שיישוב יכול לצבור הוא עד 100.

<סיון יחיאלי: אנחנו היום מנקדים אותם לפי סוציואקונומי, פריפריאלי ומרחק מהגבול, כך שהסכום הכולל של כולם מצטרף ל-100.

משה גפני: נכון.

<סיון יחיאלי: מכיוון שהניקוד הולך בין 50 ל-60, ומ-60 ומעלה - -

משה גפני: אתה מציע שיהיה ניקוד למעלה מ-100.

<סיון יחיאלי: - - אני מציע שהניקוד יהיה למעלה מ-100 לאותם יישובים בקו עימות.

<סיון יחיאלי: על-ידי זה למעשה, דה פקטו, נקבע רצפה ואנחנו לא מוסיפים אחוזים ואנחנו לא מייצרים כאן חוסר ודאות אחרי זה כשאתה יורד או עולה בסוציואקונומי, אלא אנחנו קובעים רצפה שהיא כל כולה נגזרת של תוספת ניקוד ומרחק מהגבול.

משה גפני: אוקיי.

<סיון יחיאלי: זאת ההצעה, אדוני היושב-ראש.

<סיון יחיאלי: שוב, תודה רבה.

משה גפני: תודה, סיון.

משה גפני: רון שני, ראש המועצה משגב.

משה גפני: בבקשה.

משה גפני: שמע, הנוף אצלכם...

<רון שני: דומה לכפר ורדים, רק אתמול סיון ואני היינו בנושא משותף של טורבינות כאלה ואחרות.

משה גפני: יש אצלכם שם אחד חרדי.

<רון שני: יש חרדים ויש - - -

משה גפני: חרדי כזה צבעוני.

משה גפני: הוא קורא לי כל פעם שאני אבוא לשם.

<רון שני: לפי התיאור שלך זה מישהו מיודפת.

משה גפני: בבקשה.

משה גפני: יפה אצלכם.

<רון שני: נהדר.

<רון שני: חבר הכנסת טיבי דיבר קודם על כאוכב ואעבלין, שהם שכנים שלנו טיפה מדרום.

<רון שני: אני רוצה לחזור על מה שהחברים שלי כאן אמרו בנושא המועצות האזוריות.

<רון שני: אני גם יושב-ראש ועדת הכלכלה של מרכז המועצות האזוריות, בדקנו, יש כחמש-שש מועצות אזוריות שיש להן יחס שרוב היישובים מקבלים בהן, ומיעוטם לא.

<רון שני: זה יכול לנוע בין מועצה שיש לה 20 יישובים ש-13 מקבלים ו-7 לא, או מספרים דומים.

<רון שני: זה מייצר לנו דיפרנציאליות בתוך המועצה.

<רון שני: יישובים מאוד קרובים, שאחד מקבל ואחד – כשהוראת השעה תפסיק בשנה הבאה – ייצר לנו מצב כמעט בלתי אפשרי לקליטה.

<רון שני: אנחנו לא יכולים להגדיל את הקווים כדי להעלות אותם מלאכותית עוד איזה 400 מטר או 500 מטר כי אנחנו תחומים במפות.

<רון שני: הפער הזה, אני חושש שבשנה הבאה פשוט יגזור את ההרחבות ביישובים האלה שייצאו החוצה, לשבט, ולכן הבקשה שלנו, וחבר הכנסת מיקי זוהר אמר את זה קודם.

<רון שני: תודה רבה.

משה גפני: אוקיי.

משה גפני: תודה רבה.

משה גפני: אחרון הדוברים, תמיר עידאן משדות נגב.

<תמיר עידאן: תודה רבה, אני אעשה את זה קצר.

<תמיר עידאן: קודם כול, בוקר טוב, תודה רבה.

<תמיר עידאן: תיארנו בפני הוועדה בדיוניה הקודמים באמת את הבעייתיות - -

משה גפני: נכון.

<תמיר עידאן: - - לנהל את המועצה, במיוחד באזורים שלנו.

<תמיר עידאן: אני רוצה להגיד לאדוני שבמספרים, רק בשדות נגב כ-1,200 תושבים חדשים מאז צוק איתן.

<תמיר עידאן: סיימנו את צוק איתן באיזושהי אווירה של נכות רוח שאולי לא נוכל ליישב את היישובים.

<תמיר עידאן: יותר מ-1,200 תושבים חדשים, אני מניח שחלקם גם הגיעו בגלל הטבות המס והטבות אחרות, אבל עם הרבה ציונות ואש בעיניים.

<תמיר עידאן: ואנחנו מאוד מאוד מודאגים ממצב שבו שינוי כזה ביישובים או במועצה יגרום ליישוב כזה או אחר לא לקבל.

<תמיר עידאן: מעל 500 טילים בצוק איתן, רובם נפלו דווקא לא בתוך ה-7 קילומטר.

<תמיר עידאן: קו ה-7 קילומטר נקבע לפני הרבה זמן, אף אחד לא יגע בו, אנחנו מבינים את זה.

<תמיר עידאן: אי אפשר להגיד ליישוב של 7 קילומטר ו-100 מטר – עלית בגלל שקיבלת כמה תושבים חזקים, אז אותך נוריד.

<תמיר עידאן: אנחנו מוצאים בהטבת המס גורם משמעותי לגידול הדמוגרפי ומבקשים ממש בכל לשון של בקשה, באזורים האלה אי אפשר לגעת.

<תמיר עידאן: אני חושב שהנוסחה שמצאה הוועדה בראשותך בפעם שעברה, שמעל 50% כל מועצה תקבל נוסחה נכונה שמאזנת – אי אפשר למצוא פתרונות לכל הדברים, אבל זה פתרון שהוא מאזן ופתרון שגורם לאנשים להגיע בפועל ליישובים האלה.

<תמיר עידאן: שמעו את דבריך בהתחלה, מבינים את הבעייתיות אבל מאוד מאוד מבקשים לנסות למצוא איזשהו פתרון.

<תמיר עידאן: דבר נוסף, אני חושב שצריך להתייחס גם לאחוזים.

<תמיר עידאן: דיברו פה על נתיבות, אופקים, יישובים אחרים, 18%, לפי דעתי צריכים לקבל אפילו קצת יותר.

משה גפני: נתיבות לא 18%.

משה גפני: 13%.

<תמיר עידאן: היא צריכה לקבל.

<תמיר עידאן: אבל יישוב צמוד לאופקים או לנתיבות שמקבל 7%, מרחק של 100 מטר, זה גם קצת בעייתי.

משה גפני: טוב.

<תמיר עידאן: דבר אחרון, אתם מוזמנים ל"דרום אדום" מיום שישי הקרוב – אדוני היושב-ראש, לא בשבתות – רק בימי שישי, "דרום אדום" בשדות נגב, ארבעה שבועות רצופים.

<תמיר עידאן: כולם מוזמנים.

<תמיר עידאן: תודה רבה.

משה גפני: תודה רבה.

משה גפני: רבותיי, אני רוצה לסכם את הדיון כדלהלן.

משה גפני: קודם כול, אני מבקש את מה שכולם יודעים אבל אני מבקש לשים את ההדגשים במקום שבו אנחנו נמצאים.

משה גפני: היות ויש פה ראשי רשויות וגם חברי כנסת שעוסקים בעניין הזה, אנחנו לא מדברים על הטבות לרשויות המקומיות.

משה גפני: בניגוד לכל הדיונים שמתקיימים כאן וגם הדיון שהתקיים על קרן הארנונה, שהעברנו אותו בשנה שעברה ואנחנו נקיים עכשיו את הדיון על הביצוע, אנחנו מדברים על הרשויות המקומיות.

משה גפני: הרשויות המקומיות – האם הם מקבלים הטבה או לא מקבלים הטבה, מקבלים מענקי איזון או לא מקבלים מענקי איזון, מה הגובה שהם מקבלים – זה באמת תלוי בהרבה גורמים, לא קשור לתושבים עצמם.

משה גפני: המקום היחיד שאנחנו מדברים על התושבים - - - עופר אלקיים, אתה רצית לדבר?

<עופר אלקיים: לברך אותך.

משה גפני: עופר אלקיים הוא נציג יהדות התורה בנהריה.

<קריאה: חבר מועצת העיר.

משה גפני: אז אתה רוצה לברך אותי?

מיקי רוזנטל: לא.

מיקי רוזנטל: הוא מתעד אותך עכשיו.

<דוד אלחיאני: לכתבה של יוסי מזרחי במוצאי שבת.

משה גפני: תודה, עופר.

משה גפני: על כל פנים, אנחנו מדברים על הטבות מס, אנחנו מדברים על התושבים עצמם, וזה נושא שונה לחלוטין.

משה גפני: זה שרשות מקומית עולה במצבה הסוציואקונומי וכתוצאה מזה היא מקבלת פחות הטבות – היא מקבלת פחות הטבות ממשרד הפנים, היא מקבלת פחות הטבות במענקי איזון או ממשרדים אחרים, כשמצבה הסוציואקונומי גבוה, כמו כאן במקרה הזה – יישובים שהם חלשים אבל הם במרכז הארץ, הם לא נמצאים בחוק הזה, והיינו יכולים להכניס אותם.

משה גפני: וביקשו להכניס אותם, ואין מציאות כזאת, אי אפשר מכיוון שאנחנו מדברים על הטבות מס בפריפריה.

משה גפני: זה העיקרון.

משה גפני: ואז אנחנו נכנסים לקטגוריות שונות.

משה גפני: אני רוצה להגיד, אנחנו נשב על זה.

משה גפני: אני מתפלל לקב"ה שנגיע לפתרון שבאמת יהיה מוסכם ושיהיה אפשר לתקן איתו.

משה גפני: יש דברים שלי הם כבר ברורים שצריך לתקן וכולם מסכימים, כמו הסיפור של נהריה או סיפורים דומים.

משה גפני: אנחנו נצטרך לראות איך אנחנו עושים את הדבר הזה.

משה גפני: אני כמובן אשב – מיקי זוהר, אני אשב אתכם גם כן.

משה גפני: אתם תצטרכו לדעת מה ההשלכות של תיקונים מהסוג הזה.

משה גפני: לגבי המועצות האזוריות אנחנו כרגע לא בבעיה אבל אנחנו נהיה בבעיה, ואתם תצטרכו להחליט.

משה גפני: אני לא ארצה לעשות דברים נגדכם אבל אני לא אוכל לעשות דברים שהם לא בידיים שלי.

משה גפני: אנחנו עשינו את זה כהוראת שעה עד שיהיה המדד הפריפריאלי בכל מועצה אזורית.

משה גפני: עשינו את זה, ובינתיים עד סוף 2018 אנחנו שם.

משה גפני: בסוף 2018, לקראת 2019, נצטרך להחליט מה אנחנו עושים, אנחנו לא יכולים להחזיק את המקל בשני קצותיו.

<דוד אלחיאני: אפשר להחליט גם עכשיו.

<דוד אלחיאני: לא צריך לחכות עד 2018.

משה גפני: אפשר להחליט.

משה גפני: לא יודע, אף על פי שהגמרא אומרת – אקדומי פורענותא לא מקדמינן – לא מקדימים פורענות.

משה גפני: בינתיים זה בסדר.

משה גפני: אנחנו פה.

<דוד אלחיאני: זה לא פורענות.

משה גפני: מה זה לא פורענות?

משה גפני: אתה צריך לקבל החלטה קשה.

<דוד אלחיאני: אני סומך על הדברים של מיקי.

<דוד אלחיאני: הוא אמר – לא יקום ולא יהיה.

משה גפני: בסדר, מאה אחוז.

משה גפני: על כל פנים, אני מבקש שנדע.

משה גפני: המציאות של הטבות המס היא מציאות לא פשוטה.

משה גפני: היא מציאות לא פשוטה בגלל שבג"ץ עומד ומסתכל עלינו.

משה גפני: במקרה הזה, אם אנחנו נעשה דבר לא צודק ולא נכון, בג"ץ עלול לפסול את זה וזו תהיה אחת מהפעמים היחידות שאני לא אגיד על בג"ץ שום דבר.

משה גפני: אם אנחנו היינו נשארים עם מה שהיה, אני לא יודע מי היה חבר בוועדת הכספים – אני הייתי – לפני שנים, שבא חבר ועדה, הוא גר באיזה יישוב קרוב למרכז הארץ ואמר, גם את היישוב הזה להכניס, עיר גדולה.

יצחק וקנין: בגלל זה כל הפיצוץ היה.

משה גפני: כן.

משה גפני: להכניס.

משה גפני: מאה אחוז.

משה גפני: היות ולא היו חברי כנסת ערביים בוועדה באותו זמן, אז ערבים לא נכנסו.

משה גפני: אז עשה בג"ץ ככה עם היד, הוא אמר – פה נותנים ופה לא נותנים, ופה נותנים ופה לא נותנים.

משה גפני: עם כף יד הוא הראה, ובאמת מה אנחנו יכולים לענות על זה.

משה גפני: ואז באה הממשלה, אני קיימתי פה ישיבה, אמרתי – הממשלה צריכה לעשות חוק שיעמוד במבחן השוויוניות.

משה גפני: והממשלה לא עשתה את זה.

משה גפני: וייאמר לזכותה, ואני אומר את זה שוב, הם אמרו לי: תדע לך שאתה תיכווה מהעניין הזה.

משה גפני: זה לא פשוט לעשות בין יישובים ובין רשויות וראשי רשויות, לא פשוט.

משה גפני: והם אמרו לי, אנחנו מגבים אותך, אבל תדע שאנחנו מציעים לך לא להיכנס לזה.

משה גפני: אמרתי, אני לוקח את זה על עצמי.

משה גפני: אין לי פריימריז, מה יכול להיות.

משה גפני: בסדר.

מכלוף מיקי זוהר: אם היית יודע איזה מהלכים יש לנו אצל מועצת חכמי התורה לא היית מדבר ככה.

משה גפני: לא משנה, סתם, זה היה בתור בדיחה.

משה גפני: אני חשבתי שצריך לעשות את הצדק מכיוון שאם לא, בג"ץ יפסול את זה.

משה גפני: זה היה בנובמבר.

משה גפני: חלק הוא כבר פסל.

איתן ברושי: אפשר לשאול שאלה לפני שאתה מסיים?

משה גפני: רק שנייה, אני פשוט אשכח מה רציתי להגיד.

איתן ברושי: אני אזכיר לך.

משה גפני: ואז הם אמרו שאם יישאר המצב הזה, בסוף אנחנו נבטל את כל הנושא של הטבות המס, ובעיניי זה היה דבר נורא ואיום מבחינתה של מדינת ישראל.

משה גפני: ולכן, לקחתי על עצמי את העניין הזה.

משה גפני: אנחנו ניסינו לעשות כל מה שאפשר לעשות.

משה גפני: אני משבח את שגית, היועצת המשפטית, שתרמה פה תרומה רבה.

מכלוף מיקי זוהר: זה נכון.

מכלוף מיקי זוהר: אני מצטרף לברכות, עשתה עבודת קודש.

משה גפני: כן.

משה גפני: ולכן, אנחנו ננסה עכשיו לעשות את התיקונים.

משה גפני: שמעתי גם את ראשי הרשויות ואת חברי הכנסת.

משה גפני: אני מקווה שנוכל להגיע לפתרון, שהפתרון הזה יהיה מוסכם.

משה גפני: על כל פנים, לא ייעשה שום דבר במסתרים.

משה גפני: מה שנמצא לנכון שצריך לעשות, נביא לכאן, אנחנו נזמין אתכם עוד פעם, נצטרך להעביר את זה בחקיקה.

משה גפני: שום דבר פה לא יוכל להיעשות בהחלטה.

<דוד אלחיאני: לדעתי מדובר ב-20–30 יישובים, לא משהו דרמטי.

משה גפני: מה לא דרמטי?

משה גפני: ב-2018 גדל ב-100 יישובים.

<קריאות: - - -

משה גפני: תגיד לי, אתה ניהלת פעם משא ומתן מול הממשלה?

איתן ברושי: אני רוצה לשאול, אדוני היושב-ראש, אם אתה מוכן להוסיף למה שאמרת עכשיו, לסיכום, גם לוח זמנים.

איתן ברושי: האם מה שאתה אומר יסוכם עד גמר דיוני התקציב 2019, קרי עד ערב פסח הקרוב?

משה גפני: התשובה לא.

משה גפני: התשובה לא.

משה גפני: אני אמרתי שאני עושה כל מאמץ כדי להביא את זה בחקיקה בחוק הסדרים, ומכיוון שחוק ההסדרים ככל הנראה יהיה יחד עם התקציב, אז אני מקווה שזה מה שיהיה.

איתן ברושי: אז התשובה היא כן.

משה גפני: לא, אבל אני לא רוצה להתחייב, איך אני יודע מה יהיה.

איתן ברושי: אבל השאלה אם זאת הכוונה.

משה גפני: זאת הכוונה.

משה גפני: אמרתי את זה בתחילת הדיון.

איתן ברושי: אוקיי.

איתן ברושי: אז שיהיה ברור.

משה גפני: זאת הכוונה.

משה גפני: אם לא נגיע להסכמה אני לא אביא את זה.

איתן ברושי: לא, כי יכול להיות שלא יהיה תקציב אם ועדת הכספים תתעקש שזה יהיה - - -

משה גפני: לא, לא, לא.

משה גפני: זה לא בעיה מול הממשלה.

משה גפני: זה בעיה שלנו.

משה גפני: נטליה, רשות המסים, בבקשה.

<קריאות: - - -

משה גפני: לא להפריע עכשיו.

משה גפני: היא הגאון של רשות המסים.

משה גפני: בבקשה.

<נטליה מירנצ'וב: נקבע פה חוק שאנחנו מקיימים אותו.

<נטליה מירנצ'וב: במהלך הדיונים הגענו לאיזשהן מוסכמות, לא כולם הסכימו לכל דבר, גם אנחנו לא הסכמנו לכל דבר אבל זה החוק, קיבלנו אותו, אנחנו מיישמים אותו.

<קריאות: - - -

משה גפני: מיקי, תשמע מה היא אומרת.

משה גפני: היא האישה הכי חשובה פה.

מיקי רוזנטל: היא הכי חשובה.

<נטליה מירנצ'וב: כל תיקון בחוק, כל הארכה של הוראת שעה - -

משה גפני: לא אמרתי על הארכה.

<נטליה מירנצ'וב: - - כל זה צריך להישקל – כמו שאמרת – גם במבחן הבג"ץ.

משה גפני: נכון.

<נטליה מירנצ'וב: כי בעצם הוראות שעה הן מצב לא שוויוני שקיבלנו אותו באופן זמני, הוא לא יכול להימשך לנצח.

<נטליה מירנצ'וב: נכנסו יישובים שלא קיבלו הטבות מעולם והם בכלל לא באזור פריפריה והם נכנסו מכוח הוראת שעה.

<נטליה מירנצ'וב: ואין מצב, אני לא רואה מצב שאנחנו ממשיכים אותם לנצח.

משה גפני: אוקיי.

<נטליה מירנצ'וב: אנחנו לא יכולים לקבוע קווים ולחפש איך אנחנו עוקפים אותם.

<נטליה מירנצ'וב: אנחנו צריכים להחליט, או שאנחנו - -

<דוד אלחיאני: זה לא התפקיד שלך.

<דוד אלחיאני: זה התפקיד של הוועדה.

<קריאות: - - -

<נטליה מירנצ'וב: - - נותנים הטבות דיפרנציאליות ליישובים בהתאם לרמת הפריפריאליות - -

משה גפני: רבותי.

<נטליה מירנצ'וב: - - ומאפיינים נוספים, או שאנחנו רוצים לתת הטבות לכולם, שזה אומר מס מופחת ושוויוני לכולם.

<נטליה מירנצ'וב: אנחנו צריכים להחליט בין שני - - -

<קריאות: - - -

עודד פורר: זו החלטה של הוועדה הזאת.

משה גפני: רגע, תאפשרו לה.

<נטליה מירנצ'וב: אני ישבתי והקשבתי לכולם.

משה גפני: בדיוק.

<נטליה מירנצ'וב: ואני מבקשת להזכיר שאנחנו השנה גם אמורים לבחון את האפקטיביות של ההטבות, וזה דבר שהוא מלכתחילה היה מוטל בספק עד כמה יעיל - - -

משה גפני: הוא לא היה מוטל בספק.

משה גפני: הייתה מחלוקת.

רועי פולקמן: לא, אבל גם ביקשנו לראות נתונים.

משה גפני: לא מוטל בספק.

רועי פולקמן: הייתה בקשה לראות נתונים.

רועי פולקמן: הרב גפני, זה בסדר להגיד - - -

עודד פורר: אתם יכולים לראות את הנתונים כשתבטלו את ההטבות ותראו אנשים חזקים עוזבים את קו העימות.

<קריאות: - - -

<סיון יחיאלי: אפשר לבדוק את ההגירה השלילית מעכו כשעכו לא קיבלה ונהריה קיבלה, עכו התרוקנה מתושבים.

משה גפני: סיון.

<קריאה: מה היו ההטבות ב-2017?

<סיון יחיאלי: כשעכו לא קיבלה את ההטבה, אז אנשים ברחו מעכו.

רועי פולקמן: אבל הם זזו ליישובים קרובים.

רועי פולקמן: השאלה אם הם זזים - - -

משה גפני: רועי, זה לא הגון הדבר הזה.

רועי פולקמן: לפחות כיו"ר הוועדה, אנחנו רוצים לראות נתונים.

משה גפני: מאה אחוז.

<שגית אפיק: אנחנו הכנסנו סעיף כזה לחוק, שבנק ישראל יעשה - - -

רועי פולקמן: אני זוכר.

רועי פולקמן: זו הייתה יוזמה שלי גם.

רועי פולקמן: זה מיליארד ו-400 מיליון שקל, השאלה מה אתה נותן.

<קריאות: - - -

עודד פורר: שגית, גם הכנסנו סעיף בחוק שייתנו את המדד הפריפריאלי בזמן.

עודד פורר: לקח להם שנה.

עודד פורר: איפה?

עודד פורר: יש נתונים?

<קריאות: - - -

<קריאה: אני לא בטוח שזה 1.4 מיליארד.

משה גפני: מה קרה, מה עכשיו הדיון הזה?

משה גפני: אני אאפשר לנטליה להגיד את הכול עד הסוף.

<יורם ישראלי: אבל זה לא השנה.

משה גפני: החוק קובע שבתוך שלוש שנים מיום – כתוב פה התאריך, 1 בינואר 2016 - -

<יורם ישראלי: לא, זה לא השנה.

משה גפני: - - יערוך בנק ישראל מחקר לבחינת השפעתן של הטבות המס על יישובים מוטבים ויגיש את מסקנותיו לוועדת הכספים של הכנסת.

משה גפני: המחקר יבחן, בין היתר, את אלה: השפעות מתן הטבות המס ליישובים על תחומי רווחה וחינוך.

מיקי רוזנטל: זה סעיף שאני ביקשתי.

עודד פורר: יש לי רעיון.

משה גפני: רגע.

משה גפני: אני מדבר על החוק הקיים.

מיקי רוזנטל: אני ביקשתי את הסעיף הזה.

משה גפני: כן, בסדר.

רועי פולקמן: גם אני ביקשתי אותו.

משה גפני: בסדר.

<קריאה: הפתעה, זה לא גורם לשום שינוי דמוגרפי.

משה גפני: השינוי בגודל האוכלוסייה ביישוב לפי פילוח של האוכלוסייה ביישובים; שינויים שחלו במעמדו החברתי-כלכלי של היישוב.

משה גפני: מבחינת החוק, אנחנו לא משאירים את זה ככה.

משה גפני: אנחנו אומרים שבתוך שלוש שנים מהיום שפחות או יותר נחקק החוק, צריך להביא מחקר, כשהמחקר הזה יובא לפני ועדת הכספים.

עודד פורר: אז בוא נקבע שככל שהמחקר הזה לא יובא, הוראת השעה תוארך.

עודד פורר: מה אתה אומר?

משה גפני: וכמובן, הנושא הזה נמצא על סדר-יומה של הוועדה.

משה גפני: אני רק מעיר לגבי העניין הזה שאת אמרת אם צריך את זה או לא, זה היה שנוי במחלוקת.

משה גפני: לי אין ספק שזה תורם ליישובים, לי אין ספק, זה לא שאני מתלבט בשאלה הזאת.

משה גפני: אף על פי כן, את הנושא של המחקר הכנסנו, אנחנו נקיים את הדיון הזה.

משה גפני: תמשיכי בבקשה.

<נטליה מירנצ'וב: ההתלבטות היא לא אם זה תורם או לא תורם.

<נטליה מירנצ'וב: כל כסף שמוזרם תורם, השאלה אם זה יעיל בהשוואה לחלוקות אחרות.

משה גפני: בסדר.

<נטליה מירנצ'וב: והזכירו פה את "ערי עולים", שכמובן רוב האוכלוסייה הזאת לא נהנית מהטבות.

משה גפני: על זה יש את קרן הארנונה.

<נטליה מירנצ'וב: הזכירו את הממ"דים היקרים, שגם מי שלא מגיע לסף המס צריך לבנות את הממ"ד הזה, והטבות מס לא עוזרות לו.

משה גפני: טוב.

<נטליה מירנצ'וב: אז אנחנו צריכים לחשוב על פתרונות נוספים, שיכול להיות שהם יותר יעילים ויותר שוויוניים.

עודד פורר: לא קיבלנו התייחסות לנושא הרטרואקטיביות.

<קריאה: איפה הייתם כל השנים?

משה גפני: לא, לא.

משה גפני: הרטרואקטיביות - - -

<קריאות: - - -

רועי פולקמן: הבעיה, שעושים חיים קלים לממשלה.

משה גפני: רועי, רגע .

רועי פולקמן: במקום להביא כסף אמיתי לפריפריה - - -

<יורם ישראלי: למה תמיד שרשות המסים מתייחסת, הם תמיד מדברים על הכמות של היישובים שעלו בהטבת המס?

<יורם ישראלי: כל יישובי מעלה יוסף ירדו, סכנין ירדו, ערבה ירדו.

<יורם ישראלי: אף פעם לא מזכירים את זה.

משה גפני: טוב.

משה גפני: מכיוון שאנחנו מדברים היום על 516 יישובים, כשהתחלנו את הדיון דיברנו על 180 יישובים, אז מותר לרשות המסים לומר, וזוהי זכותם המלאה לומר שעלו.

משה גפני: וזה נכון, אנחנו מתגאים בזה שעלו.

משה גפני: אני לא מתכוון - ואמרתי בתחילת הישיבה וזה לא רק בגלל מה שאת אמרת – אני אמרתי, אנחנו את הקווים לא נשנה.

משה גפני: אנחנו לא עושים הטבות מס, אני הייתי כבר, אמרתי, בדרך הזאת שבאים ומוסיפים יישובים בגלל שזה נוח.

משה גפני: אנחנו נישאר באותם עקרונות.

משה גפני: אנחנו נתנו בונוס בדרום, לא נתנו בונוס בצפון.

משה גפני: הייתה לזה סיבה, ואני חושב שצריך לתקן את זה - -

<קריאה: גם לא במזרח.

משה גפני: - - והחברים כולם סבורים כך.

משה גפני: אני לא בטוח שאנחנו משנים את המסגרת התקציבית, לא בטוח.

משה גפני: יכול להיות שכן, אבל אם אנחנו משנים את המסגרת התקציבית, אני הולך לשר האוצר ואני אסביר לו גם למה.

משה גפני: אם משנים את המסגרת התקציבית, בסך הכול הכללי אני יודע שזה עלול ליפול.

משה גפני: זה עלול ליפול בבג"ץ, אנחנו לא הולכים לעשות את זה – נושא משפטי שלא יהיה מקובל על כולם ושלא יהיה מקובל גם מבחינת השוויוניות בעניין.

משה גפני: אני מודה לכם על ההשתתפות הערה בדיון הזה.

משה גפני: אנחנו נמשיך אותו.

משה גפני: תודה רבה, הישיבה נעולה.